c: application/epub+zip

text:
Pina ea 1 le Thapelo
cl khao. 10 ¶1-7 (30 mets.)
’Malo oa Bibele: Levitike 21-24 (10 mets.)
No. 1: Levitike 23:1-14 (4 mets. kapa ka tlaase ho moo)
No. 2: Thuto ea Hore Molimo o Tla Boloka Batho Bohle ha e Tšehetsoe ke Mangolo—rs leq. 367 ¶1 (5 mets.)
No. 3: Nako e Amohelehang—Sebelisa Nako e Loketseng ka Bohlale e le Hore U Fumane Mohau oa Molimo—it-1-E maq. 37-38, Kapa u iketsetse lipatlisiso (5 mets.)
10 mets: Itokisetse Phutuho e Khethehileng ka August. Fana ka pampitšana e ncha ea Re ka Fumana Likarabo Tsa Lipotso Tsa Bohlokoa Bophelong Hokae?, ho e mong le e mong ea se nang eona. Suthela lipontšo tse peli tse bontšang kamoo mohoeletsi a ka sebelisang mohlala o leqepheng la 4. Ea pele e bontše kamoo pampitšana ena e tla tsamaisoa kateng. Ea bobeli eona e bontše kamoo e tla tsamaisetsoa batho ba thahasellang kateng. Khothalletsa bohle ho tšehetsa phutuho ka hohle kamoo ba ka khonang.
5 mets: Rua Molemo Bukaneng ea Ho Hlahlobisisa Mangolo Kamehla. Puisano. Kōpa bamameli ba bolele hore na ba hlahloba temana ea letsatsi neng le hore na bukana ea Ho Hlahlobisisa Mangolo Kamehla e ba ruisitse molemo joang.
15 mets: “Ho Ntlafatsa Tsebo ea Rōna Boboleling—Ka ho Qala Moqoqo ka Sepheo sa ho Paka ka Tsela e sa Reroang.” Puisano. Lokisetsa pontšo.
Pina ea 107 le Thapelo
Ke Hobane’ng ha e le Habohlokoa? Hangata ha re paka ka ntlo le ntlo re fumana batho ba bangata ba le sieo. Leha ho le joalo, re ntse re ka kopana le bona ha re le lipalangoeng tsa sechaba, ngakeng, ha re nkile khefu mosebetsing kapa sekolong le ha re le libakeng tse ling. Ke thato ea Jehova hore e mong le e mong a fumane monyetla oa ho utloa molaetsa oa ’Muso. (1 Tim. 2:3, 4) E le hore re pake, hangata ho hlokahala hore e be rōna ba qalang moqoqo.
Beke ka ’ngoe leka ho qoqa le motho a le mong ka sepheo sa ho paka ka tsela e sa reroang.
Pina ea 73 le Thapelo
cl khao. 10 ¶8-17 (30 mets.)
’Malo oa Bibele: Levitike 25-27 (10 mets.)
No. 1: Levitike 26:1-17 (4 mets. kapa ka tlaase ho moo)
No. 2: Na Batho Bohle ba Tla Bolokoa Qetellong?—rs leq. 367 ¶2 (5 mets.)
No. 3: Kotsi, Ketsahalo e sa Lebelloang—Kamoo Bibele e Hlalosang Phapang Pakeng Tsa Liketsahalo Tse sa Lebelloang le Tse Etsoang ka Morero—it-1-E leq. 38, Kapa u iketsetse lipatlisiso (5 mets.)
10 mets: Batho Baa re Hlompha ka Lebaka la Boitšoaro ba Rōna bo Botle le ho se Nke Lehlakore. Puisano e thehiloeng Bukeng ea Selemo ea 2014 leqepheng la 120 le 149. Kōpa bamameli hore ba bolele lintho tseo ba ithutileng tsona.
10 mets: Na U Tla ba Pula-Maliboho ea Thusang ka August? Puo. Buisana le bahoeletsi ba babeli kapa ba bararo ba ikemiselitseng ho nka bopula-maliboho bo thusang ka August ho sa tsotellehe hore na baa kula kapa ke batho ba phathahaneng. Ba etsa litokisetso life e le hore e tle e be bo-pula-maliboho? Kōpa molebeli oa tšimo hore a hlalose hore na ho entsoe litokisetso life bakeng sa liboka tsa tšebeletso ea tšimo khoeling ea August.
10 mets: “Ke Motho oa Mofuta Ofe Mahlong a Jehova?” Lipotso le likarabo.
Pina ea 65 le Thapelo
1. Bibele e tšoana le seipone joang?
1 U icheba ka seiponeng hangata hakae? Bongata ba rōna re icheba letsatsi le leng le le leng hobane se re thusa ho bona lintho tse hlokang ho lokisoa. Bibele e ’nile ea tšoantšoa le seipone. Ho bala Lentsoe la Molimo ho re nolofalletsa ho bona seo re hlileng re leng sona, e leng seo Jehova a se bonang. (1 Sam. 16:7; Jak. 1:22-24) Lentsoe la Molimo le ka “lemoha menahano le boikemisetso ba pelo.” (Baheb. 4:12) Ho bala le ho thuisa ka Bibele letsatsi le letsatsi ho ka re thusa joang ho bona moo re ka lokisang teng e le hore re be baboleli ba atlehileng?—Pes. 1:1-3.
2. Bibele e ka re thusa joang hore re itlhahlobe?
2 Sebelisa Bibele e le Seipone: Litlaleho tsa Bibele tsa bahlanka ba Jehova ba tšepahalang li re ruta hore na ke litšobotsi life tse amohelehang ho eena. Ka mohlala, Davida o ile a bontša hore o chesehela lebitso la Molimo. (1 Sam. 17:45, 46) Ka sebete Esaia o ile a ithaopela ho bolela tšimong e thata. (Esa. 6:8, 9) Kaha Jesu o ne a rata Ntate oa hae ea leholimong haholo, seo se ile sa etsa hore a talime tšebeletso e le mohloli oa khatholoho le khotsofalo ho e-na le ho e talima e le moroalo. (Joh. 4:34) Bakreste ba lekholong la pele la lilemo ba ne ba bolela ka cheseho, ba itšetleha ka Jehova ’me ba ikemiselitse hore ba se ke ba tela. (Lik. 5:41, 42; 2 Bakor. 4:1; 2 Tim. 4:17) Ho thuisa ka mehlala e joalo ho re thusa ho icheba ka morero oa ho ntlafatsa tšebeletso ea rōna e halalelang.
3. Ke hobane’ng ha re sa lokela ho lieha ho etsa liphetoho?
3 Lokisa Liphoso: Ha e le hantle, ho icheba ka seiponeng ebe ha re lokise sekoli, ha ho re tsoele molemo. Re ka kōpa Jehova hore a re thuse ho italima ka tsela e nepahetseng le ho re thusa ho etsa liphetoho tse hlokahalang. (Pes. 139:23, 24; Luka 11:13) Kaha nako e setseng e fokotsehile ’me bophelo ba batho bo kotsing, ha rea lokela ho lieha ho etsa liphetoho tse hlokahalang.—1 Bakor. 7:29; 1 Tim. 4:16.
4. Ho etsahala’ng ka motho ea nyarelang Lentsoeng la Molimo ebe o nka khato ka seo a se bonang?
4 Seo motho a hlileng a leng sona—e leng seo Jehova a se bonang—ke sa bohlokoa ho feta tsela eo a shebahalang ka eona. (1 Pet. 3:3, 4) Ho etsahala’ng ha motho a nyarela Lentsoeng la Molimo ebe o nka khato ka seo a se hlokomelang? Hase ‘moutloi ea lebalang, empa ke moetsi oa mosebetsi, ’me o tla thaba ho o etseng ha hae.’ (Jak. 1:25) Ka sebele, re tla ba baboleli ba thabileng le ba atlehang hobane re “bonahatsa khanya ea Jehova joaloka liipone.”—2 Bakor. 3:18.
Pina ea 58 le Thapelo
cl khao. 10 ¶18-21, le lebokose le leqepheng la 106 (30 mets.)
’Malo oa Bibele: Numere 1-3 (10 mets.)
No. 1: Numere 3:21-38 (4 mets. kapa ka tlaase ho moo)
No. 2: “Batho ba Mefuta Eohle” ba Tla Bolokoa—rs leq. 367 ¶3 (5 mets.)
No. 3: Liqoso—Liqoso li ne li Sebetsoa Joang Molaong oa Baroma le oa Baheberu?—it-1-E leq. 39 ¶4-8, Kapa u iketsetse lipatlisiso (5 mets.)
10 mets: Na U Itokiselitse Selemo se Secha sa Sekolo? Puisano. Kōpa bahoeletsi hore ba bolele a mang a mathata ao bacha ba Bakreste ba thulanang le ’ona sekolong. Hlalosa kamoo batsoali ba ka sebelisang Websaete ea rōna le likhatiso tse ling ho thusa bana ba bona hore ba itokisetse selemo se secha. (1 Pet. 3:15) Etsa mohlala o le mong kapa e ’meli ea mathata a tloaelehileng ’me u bue ka boitsebiso boo mokhatlo o faneng ka bona bo ka thusang bana. Kōpa bamameli hore ba hlalose hore na ba ile ba paka joang sekolong.
10 mets: Buisana le Mongoli. Mosebetsi oa hao o akaretsa’ng? Balebeli ba lihlopha le bahoeletsi ba ka u thusa joang hore u ngole tlaleho e nepahetseng le e nakong? Tlaleho e nepahetseng e thusa baholo, molebeli ea tsamaeang le ofisi ea lekala ho fana ka khothatso e hlokahalang joang?
10 mets: “Nkang Baprofeta e le Mohlala—Sofonia.” Lipotso le likarabo.
Pina ea 70 le Thapelo
1. Sofonia e ile ea e-ba moprofeta boemong bofe, hona ke hobane’ng ha mohlala oa hae o le motle ho rōna kajeno?
1 E ne e le bohareng ba lekholo la bosupa la lilemo B.C.E., ’me borapeli ba Baale bo ne bo etsoa phatlalatsa Juda. Morena Amone e mobe o ne a sa tsoa bolaoa, ’me ho ne ho busa Morena Josiase e monyenyane. (2 Likron. 33:21–34:1) Nakong eo, Jehova o ile a romela Sofonia hore a bolele molaetsa oa hae oa kahlolo. Le hoja e ka ’na eaba Sofonia e ne e le oa lelapa la borena la Juda, ha aa ka a bebofatsa molaetsa oa kahlolo o eang ho marena a Juda. (Sof. 1:1; 3:1-4) Ka ho tšoanang, re leka ho ba sebete joaloka Sofonia le hore re se ke ra lumella likamano tsa lelapa ho kena-kenana le borapeli ba rōna ho Jehova. (Mat. 10:34-37) Sofonia o ile a bolela molaetsa ofe, hona ka liphello life?
2. Re lokela ho etsa’ng hore re patoe letsatsing la bohale ba Jehova?
2 Batla Jehova: Ke Jehova feela ea ka sireletsang batho letsatsing la bohale ba hae. Kahoo, Sofonia o ile a phehella batho ba Juda ho batla Jehova, ho batla ho loka le ho batla bonolo nako e sa ntse e le teng. (Sof. 2:2, 3) Ho joalo le mehleng ea rōna. Joaloka Sofonia, re khothalletsa ba bang ho batla Jehova, empa le rōna re lokela ho nka khato, re ikemisetse hore le ka mohla re se ke ra ‘ikhula ho lateleng Jehova.’ (Sof. 1:6) Ho e-na le hoo, re batla Jehova ka hore re ithute Lentsoe la hae ka hloko le ka ho rapella tataiso ea hae. Re batla ho loka ka hore re hloeke boitšoarong. Re batla bonolo ka hore re ikokobetse le ka hore hang-hang re latele tataiso ea mokhatlo oa Jehova.
3. Ke hobane’ng ha re lokela ho ba le boikutlo bo nepahetseng tšebeletsong?
3 Liphello Tse Molemo: Molaetsa oa kahlolo oa Sofonia o ile oa susumetsa ba bang Juda, empa ho ka etsahala hore ebe o ile oa susumetsa Josiase e monyenyane le ho feta, hoo a ileng a qala ho batla Jehova e sa ntse e le moshanyana. Hamorao Josiase o ile a kena letšolong le matla khahlanong le borapeli ba litšoantšo. (2 Likron. 34:2-5) Kajeno, le hoja ho e-na le peō ea ’Muso e oelang haufi le tsela, libakeng tse majoe, har’a meutloa, ho na le e oelang mobung o motle ’me e beha litholoana. (Mat. 13:18-23) Re kholisehile hore Jehova o tla tsoela pele ho hlohonolofatsa seo re se etsang ha re lula re phathahane mosebetsing oa ho jala peō ea ’Muso.—Pes. 126:6.
4. Ke hobane’ng ha re lokela ho ‘lula re lebeletse Jehova’?
4 Batho ba bang ba Juda ba ne ba nahana hore ha ho mohla Jehova a tla nka khato. Leha ho le joalo, Jehova o ile a tiisetsa bohle hore letsatsi la hae le leholo le atametse. (Sof. 1:12, 14) Ke ba tšabelang ho eena feela ba neng ba tla pholoha. (Sof. 3:12, 17) Ha re ntse ‘re lutse re lebeletse Jehova,’ e se eka re ka thabela ho sebetsa re momahane le barapeli-’moho le rōna!—Sof. 3:8, 9.
Pina ea 51 le Thapelo
cl khao. 11 ¶1-8 (30 mets.)
’Malo oa Bibele: Numere 4-6 (10 mets.)
No. 1: Numere 4:17-33 (4 mets. kapa ka tlaase ho moo)
No. 2: Na Bibele e re ba Bang ba ke ke ba Bolokoa ho Hang?—rs leq. 368 ¶1-3 (5 mets.)
No. 3: Liqoso—Jehova ha a Batle Melao e Fosahetseng, Ebile o Ahlola ba Qosang ba Bang ka Bohata—it-1-E leq. 39 ¶9–leq. 40 ¶1, Kapa u iketsetse lipatlisiso (5 mets.)
10 mets: Tsamaisa Limakasine ka August. Puisano. U sebelisa mehlala ea seo u ka se buang le batho e hlahang leqepheng lena, bontša kamoo limakasine li ka tsamaisoang kateng mafelo bekeng a phutuho e khethehileng. Ebe u kōpa bamameli hore ba arabe lipotso tse latelang: Ke hobane’ng ha re lokela ho tsamaisa limakasine mafelo bekeng a khoeli ea August ha ho loketse hore re etse joalo? Ke linakong life hape moo re ka etsang see?
10 mets: Litlhoko tsa phutheho.
10 mets: Re Sebelitse Joang? Puisano. Kōpa bahoeletsi hore ba bolele hore na ba ruile molemo joang ka ho sebelisa lintlha tse hlahileng sehloohong se reng, “Ho Ntlafatsa Tsebo ea Rōna Boboleling—Ka ho Qala Moqoqo ka Sepheo sa ho Paka ka Tsela e sa Reroang.” Kōpa bamameli hore ba phete liphihlelo tse monate.
Pina ea 75 le Thapelo
▪ Lingoliloeng tse tla tsamaisoa ka July: Tsamaisa bukana ea Litaba Tse Molemo Tse Tsoang ho Molimo!, kapa bukana leha e le efe eo phutheho e nang le eona setokong. August: Phutuho e khethehileng ea ho aba pampitšana e tsebisang batho ka Websaete ea jw.org. September le October: Limakasine tsa Molula-Qhooa le Tsoha!
▪ Re thabela ho le tsebisa hore ho ile ha neheloa Liholo Tsa ’Muso tse leshome tse ncha. Lesotho: Teyateyaneng North. Kwa-Zulu Natal: Glencoe, Umhlanga. Limpopo: Bochum Central, Mphogodiba, Mogodi, Nkowankowa West, Seshego West. North West: Lonely Park, Monnakato.
Neha motho eo u buisanang le eena pampitšana ka tsela eo a tla bona sehlooho ebe u re: “Lumela. Lefatšeng lohle re letšolong la ho aba molaetsa ona oa bohlokoa. Pampitšana ea hao ke ena.”
Haeba u siea pampitšana ntlong eo ho se nang batho ho eona, e behe moo batho ba fetang ka tsela ba ke keng ba e bona ’me u se ke ua e mena ho sa hlokahale.
Haeba motho eo u buang le eena a thahasella, u ka mo botsa hore na maikutlo a hae ke afe potsong e leqepheng la pele eo motho a ikhethelang karabo ho tse fanoeng. Phetla pampitšana, ebe u mo bontša seo Pesaleme ea 119:144, 160 e se bolelang. Mo hlalosetse hore pampitšana ena e na le boitsebiso bo buang ka Websaete e ka mo thusang hore a fumane likarabo tse khotsofatsang ka Bibeleng. Mohlomong u ka mo bontša video e nang le sehlooho se reng, Ke Hobane’ng ha U Lokela ho Ithuta Bibele? Pele u tsamaea, mo bontše lipotso tse tharo tse leqepheng la ho qetela ebe u mo botsa hore na ke efe e mo tšoenyang haholo. Mo bolelle hore u tla khutla u tl’o mo bontša hore na Bibele e araba potso eo joang ka jw.org/st. Ha u khutla, tšohlang karabo ka ho sheba tlas’a LITHUTO TSA BIBELE > LIPOTSO TSA BIBELE LIA ARAJOA.
Haeba u boetse u aba le limemo tsa kopano ea lebatooa, neha motho eo u buisanang le eena memo ha u mo fa pampitšana ’me u re, “Re boetse re u fa memo ea ketsahalo e ’ngoe eo re memelang batho bohle ho eona.”
Ha ho loketse, u ka bua tjena ha u fana ka Molula-Qhooa mafelong a beke: “Re boetse re rata ho u fa limakasine tsa rōna tsa morao-rao. Molula-Qhooa ona o araba potso e reng, Na Molimo o oa u tsotella?”
Ha ho loketse, u ka bua tjena ha u fana ka Tsoha! mafelong a beke: “Re boetse re rata ho u fa limakasine tsa rōna tsa morao-rao. Tsoha! ena e araba potso e reng, Batho ba ka phelisana ka khotso joang?”
1 2 3 4
^ (Lev. 21:1-24:23) Jehova a tsoela pele ho re ho Moshe: “Bua le baprista, bara ba Arone, u re ho bona, ‘Ho se ke ha e-ba le ea ka itšilafatsang ka lebaka la moea o shoeleng sechabeng sa habo. 2 Empa bakeng sa ea haufi le eena eo a amanang le eena ka mali, bakeng sa ’m ’ae le bakeng sa ntat’ae le bakeng sa mora oa hae le bakeng sa morali oa hae le bakeng sa mor’abo 3 le bakeng sa khaitseli ea hae, moroetsana ea haufi le eena, eo e e-s’o ka e e-ba oa monna, bakeng sa hae a ka itšilafatsa. 4 A se ke a itšilafatsa [bakeng sa mosali ea nang le monghali] sechabeng sa habo hoo a tlang ho itšilafatsa. 5 Ha baa lokela ho ipeola lihlooho, ’me ha baa lokela ho ipeola mathōko a litelu tsa bona, ’me ha baa lokela ho iphatsa ’meleng. 6 Ba lokela ho halalela ho Molimo oa bona, ’me ha baa lokela ho hlompholla lebitso la Molimo oa bona, hobane ke bona ba hlahisang linyehelo tsa Jehova tse entsoeng ka mollo, bohobe ba Molimo oa bona; ’me ba halalele. 7 Ha baa lokela ho nka letekatse kapa mosali ea betiloeng; ’me ha baa lokela ho nka mosali ea hlaliloeng ke monna, hobane moprista oa halalela ho Molimo oa hae. 8 Kahoo u mo halaletse, hobane ke eena ea hlahisang bohobe ba Molimo oa hao. O lokela hore e be ea halalelang ho uena, hobane ’na Jehova, ea u halaletsang, kea halalela. 9 “‘Joale haeba morali oa moprista a itšilafatsa ka ho etsa botekatse, o silafatsa ntat’ae. O lokela ho chesoa ka mollo. 10 “‘Ha e le moprista ea phahameng oa barab’abo ea neng a tla tšeloa ka oli e tlotsang hloohong le eo letsoho la hae le tlatsitsoeng ka matla bakeng sa ho apara liaparo, ha aa lokela ho lumella hore hlooho ea hae e be mahlantholla, ’me ha aa lokela ho tabola liaparo tsa hae. 11 Ha aa lokela ho tla ho moea leha e le ofe o shoeleng. A se ke a itšilafatsa ka lebaka la ntat’ae le ’m ’ae. 12 Hape ha aa lokela ho tsoa sehalalelong ’me a se ke a silafatsa sehalalelo sa Molimo oa hae, hobane pontšo ea nehelo, oli e tlotsang ea Molimo oa hae, e holim ’a hae. Ke ’na Jehova. 13 “‘O lokela ho nka mosali ea boroetsaneng ba hae. 14 Ha e le mohlolohali kapa mosali ea hlaliloeng le ea betiloeng, letekatse, a se ke a nka le ea mong ho bana, empa o lokela hore a nke moroetsana sechabeng sa habo hore e be mosali oa hae. 15 Ha aa lokela ho silafatsa peō ea hae sechabeng sa habo, hobane ke ’na Jehova ea mo halaletsang.’” 16 Jehova a tsoela pele ho bua le Moshe, a re: 17 “Bua le Arone, u re, ‘Ha ho monna peōng ea hao melokong eohle ea bona ea nang le sekoli ea tla atamela ho hlahisa bohobe ba Molimo oa hae. 18 Haeba ho e-na le monna leha e le ofe ea nang le sekoli, a se ke a atamela: monna ea foufetseng kapa ea holofetseng kapa ea nko e tabohileng kapa eo setho se seng sa hae se leng selelele haholo, 19 kapa monna ea robehileng leoto kapa ea robehileng letsoho, 20 kapa ea lekhutla kapa ea otileng kapa ea nang le lefu mahlong kapa ea nang le likhoo kapa ea nang le litlapeli kapa ea pshatlehileng makoalata. 21 Monna leha e le ofe oa peō ea moprista Arone ea nang le sekoli a se ke a atamela ho hlahisa linyehelo tsa Jehova tse entsoeng ka mollo. O na le sekoli. A se ke a atamela ho hlahisa bohobe ba Molimo oa hae. 22 A ka ja bohobe ba Molimo oa hae linthong tse halalelang ka ho fetisisa le linthong tse halalelang. 23 Leha ho le joalo, a se ke a kena haufi le lesira, ’me a se ke a atamela aletare, hobane o na le sekoli; ha aa lokela ho silafatsa sehalalelo sa ka, etsoe ke ’na Jehova ea ba halaletsang.’” 24 Tumellanong le hoo Moshe a bua le Arone le bara ba hae le bara bohle ba Iseraele.
22 Jehova a bua ka ho eketsehileng le Moshe, a re: 2 “Bua le Arone le bara ba hae, e le hore ba ipoloke ba arohile linthong tse halalelang tsa bara ba Iseraele ’me ba se ke ba hlompholla lebitso la ka le halalelang ka lintho tseo ba li halaletsang bakeng sa ka. Ke ’na Jehova. 3 E-re ho bona, ‘Melokong eohle ea lōna monna leha e le ofe oa bana bohle ba lōna ea atamelang lintho tse halalelang, tseo bara ba Iseraele ba tla li halaletsa bakeng sa Jehova, a sa hloeka, moea oo o felisoe ka pel’a ka. Ke ’na Jehova. 4 Ha ho monna oa bana ba Arone eo ha a e-na le lepera kapa a e-na le mohlapo o lutlang a ka jang lintho tse halalelang ho fihlela a hloeka, leha e le ea amang mang kapa mang ea sa hloekang ka lebaka la moea o shoeleng kapa monna ea tsoang peō, 5 kapa motho ea amang ntho leha e le efe e nyekenyehang e sa hloekang bakeng sa hae kapa ea amang motho ea sa hloekang bakeng sa hae mabapi le ho se hloeke leha e le hofe ha hae. 6 Moea o amang leha e le efe e joalo e tla ba o sa hloekang ho fihlela mantsiboea ’me o ke ke oa ja leha e le life tsa lintho tse halalelang, empa o itlhatsoe ’mele metsing. 7 Ha letsatsi le liketse, o tla hloeka, ’me ka mor’a moo o ka ja tse ling tsa lintho tse halalelang, hobane ke bohobe ba oona. 8 Hape o se ke oa ja ntho leha e le efe e seng e shoele kapa ntho leha e le efe e rusolotsoeng ke sebata hoo e tlang ho ba o sa hloekang ka lebaka la eona. Ke ’na Jehova. 9 “‘Ba boloke tlamo ea bona ho ’na, hore ba se ke ba jara sebe ka lebaka la eona eaba ba lokela ho shoa ka lebaka la eona hobane ba ne ba e silafatsa. Ke ’na Jehova ea ba halaletsang. 10 “‘Ho hang ha ho na osele ea ka jang ntho e halalelang. Ha ho na ea jakileng le moprista kapa mosebetsi ea hiriloeng ea ka jang ntho e halalelang. 11 Empa haeba moprista a reka moea, e le se rekoang ka chelete ea hae, oona o ka kopanela ho e ja ka lebaka leo. Ha e le makhoba a tsoaletsoeng ka tlung ea hae, ’ona a ka kopanela ho ja bohobe ba hae ka lebaka leo. 12 Haeba morali oa moprista e e-ba oa monna osele, eena a ke ke a ja tsa monehelo oa lintho tse halalelang ka lebaka leo. 13 Empa haeba morali oa moprista a fetoha mohlolohali kapa a hlaloa ha a se na bana, ’me a khutlela ka tlung ea ntat’ae joaloka bocheng ba hae, a ka ja bo bong ba bohobe ba ntat’ae; empa ho hang ha ho na osele ea ka bo jang. 14 “‘Joale haeba ka phoso motho a ja ntho e halalelang, joale a e eketse ka karolo ea eona ea bohlano ’me a fe moprista ntho e halalelang. 15 Kahoo ha baa lokela ho silafatsa lintho tse halalelang tsa bara ba Iseraele, tseo ba ka li nehelang ho Jehova, 16 ’me ba etsa hore ba jare kotlo ea molato ka lebaka la ho ja lintho tse halalelang; etsoe ke ’na Jehova ea ba halaletsang.’” 17 Jehova a tsoela pele ho bua le Moshe, a re: 18 “Bua le Arone le bara ba hae le bara bohle ba Iseraele, u re ho bona, ‘Monna leha e le ofe oa ntlo ea Iseraele kapa mojaki ea itseng oa Iseraele ea hlahisang nyehelo ea hae, bakeng sa boitlamo leha e le bofe ba bona kapa bakeng sa linyehelo leha e le life tsa bona tsa boithatelo, tseo ba ka li hlahisang ho Jehova bakeng sa nyehelo ea secheso, 19 hore e le fumanele kamohelo, e be e phetseng hantle, e tona har’a mohlape, har’a lipheleu kapa har’a lipōli. 20 Le se ke la hlahisa ntho leha e le efe e nang le sekoli, hobane e ke ke ea le fumanela kamohelo. 21 “‘Haeba motho a hlahisetsa Jehova sehlabelo se kopanetsoeng bakeng sa ho phetha boitlamo kapa e le nyehelo ea boithatelo, e lokela ho ba e phetseng hantle har’a mohlape oa liphoofolo tse khōlō kapa mohlape oa likhutšoane, hore a fumane kamohelo. Ho hang ha ea lokela ho ba le sekoli. 22 Ho se ke ha e-ba le e foufetseng kapa e robehileng kapa e sehiloeng kapa e leqhutsu kapa e nang le likhoo kapa setlapeli, le se ke la hlahisa le e ’ngoe ea tsena ho Jehova, ’me ho se ke ha e-ba le nyehelo e entsoeng ka mollo e tsoang ho tsona eo le tla e beha aletareng bakeng sa Jehova. 23 Ha e le poho kapa nku e nang le setho se selelele haholo kapa se sekhutšoanyane haholo, le ka e etsa nyehelo ea boithatelo; empa bakeng sa boitlamo e ke ke ea amoheleha. 24 Empa e makoalata a pepetiloeng kapa a pshatlehileng kapa a ntšitsoeng kapa a ponngoeng le se ke la e hlahisa ho Jehova, ’me ha lea lokela ho li hlahisa naheng ea lōna. 25 Le se ke la hlahisa leha e le efe ea tsena tsohle tse tsoang letsohong la osele e le bohobe ba Molimo oa lōna, hobane ho bola ha tsona ho ho tsona. Li na le sekoli. Li ke ke tsa amoheleha bakeng sa lōna.’” 26 Jehova a bua ka ho eketsehileng le Moshe, a re: 27 “Haeba ho ka tsoaloa poho kapa pheleu e nyenyane kapa pōli, joale e lule le ’m ’a eona ka matsatsi a supileng, empa ho tloha ka letsatsi la borobeli ho ea pele e tla amoheleha e le nyehelo, nyehelo e entsoeng ka mollo ea Jehova. 28 Ha e le poho le nku, le se ke la e hlaba hammoho le namane kapa konyana ea eona ka letsatsi le le leng. 29 “Haeba le lokela ho hlabela Jehova sehlabelo sa liteboho, le lokela ho se etsa bakeng sa hore le iphumanele kamohelo. 30 Se lokela ho jeoa letsatsing leo. Le se ke la siea letho la sona ho fihlela hoseng. Ke ’na Jehova. 31 “Le boloke litaelo tsa ka ’me le li phethe. Ke ’na Jehova. 32 Le se ke la hlompholla lebitso la ka le halalelang, ’me ke tla halaletsoa har’a bara ba Iseraele. Ke ’na Jehova ea le halaletsang, 33 Ea le ntšang naheng ea Egepeta hore ke be Molimo oa lōna. Ke ’na Jehova.”
23 Jehova a tsoela pele ho bua le Moshe, a re: 2 “Bua le bara ba Iseraele, u re ho bona, ‘Mekete e bang ka linako tse itseng ea Jehova eo le tla e phatlalatsa ke likopano tse halalelang. Ena ke mekete ea ka e bang ka linako tse itseng: 3 “‘Mosebetsi o ka etsoa ka matsatsi a tšeletseng, empa ka letsatsi la bosupa ke sabatha ea phomolo e feletseng, ke kopano e halalelang. Le se ke la etsa mosebetsi oa mofuta leha e le ofe. Ke sabatha ea Jehova libakeng tsohle tseo le lulang ho tsona. 4 “‘Ena ke mekete e bang ka linako tse itseng ea Jehova, likopano tse halalelang, tseo le tla li phatlalatsa ka linako tsa tsona tse behiloeng: 5 Khoeling ea pele, letsatsing la leshome le metso e mene la khoeli, pakeng tsa lishoalane tse peli ke paseka ea Jehova. 6 “‘Letsatsing la leshome le metso e mehlano khoeling ena ke mokete oa mahobe a sa lomosoang oa Jehova. Le tla ja mahobe a sa lomosoang ka matsatsi a supileng. 7 Letsatsing la pele le tla ba le kopano e halalelang. Le se ke la etsa mosebetsi o boima oa mofuta leha e le ofe. 8 Empa le hlahise nyehelo e entsoeng ka mollo ea Jehova ka matsatsi a supileng. Letsatsing la bosupa ho tla ba le kopano e halalelang. Le se ke la etsa mosebetsi o boima oa mofuta leha e le ofe.’” 9 Jehova a tsoela pele ho bua le Moshe, a re: 10 “Bua le bara ba Iseraele, u re ho bona, ‘Ha qetellong le kena naheng eo ke le fang eona, ’me le kotutse lijalo ho eona, le boele le tlise ngata ea litholoana tsa pele tsa kotulo ea lōna ho moprista. 11 O tla tsokela ngata koana le koana ka pel’a Jehova ho le fumanela kamohelo. Letsatsi hantle ka mor’a sabatha moprista o tla e tsokela koana le koana. 12 Letsatsing leo ka lona ngata ea lōna e tsokeloang koana le koana le fane ka pheleu e nyenyane e phetseng hantle, e selemong sa eona sa pele, hore e be nyehelo ea secheso ea Jehova; 13 ’me le fane ka likarolo tse peli tsa leshome tsa efa ea phofo e thumisehileng e kolobisitsoeng ka oli e le nyehelo ea eona ea lijo-thollo, e le nyehelo e entsoeng ka mollo ea Jehova, e monko o khathollang; le karolo ea bone ea hine ea veine e le nyehelo ea eona ea seno. 14 Le se ke la ja bohobe kapa lijo-thollo tse halikiloeng kapa lijo-thollo tse sa tsoa khuoa ho fihlela letsatsing lena, ho fihlela le tlisa nyehelo ea Molimo oa lōna. Ke taelo e hlomamisitsoeng ho isa nakong e sa lekanyetsoang bakeng sa meloko ea lōna libakeng tsohle tseo le lulang ho tsona. 15 “‘Le ipalle lisabatha tse supileng ho tloha letsatsing la ka mor’a sabatha, ho tloha letsatsing la ha le tlisa ngata ea nyehelo e tsokoang. E be tse feletseng. 16 Le lokela ho bala matsatsi a mashome a mahlano ho isa letsatsing la ka mor’a sabatha ea bosupa, ’me le hlahise nyehelo ea lijo-thollo tse ncha ea Jehova. 17 Ho tsoa libakeng tsa lōna tsa bolulo le lokela ho tlisa mahobe a mabeli e le nyehelo e tsokoang. E be likarolo tse peli tsa leshome tsa efa ea phofo e thumisehileng. A lokela ho apehoa a lomositsoe, e le litholoana tsa pele tse butsoitseng tsa Jehova. 18 Hammoho le mahobe le hlahise likonyana tse tona tse phetseng hantle tse supileng, e ’ngoe le e ’ngoe e e-na le selemo, le pohoana e le ’ngoe le lipheleu tse peli. E lokela ho ba nyehelo ea secheso ea Jehova hammoho le nyehelo ea tsona ea lijo-thollo le linyehelo tsa tsona tsa seno e le nyehelo e entsoeng ka mollo, e monko o khathollang ho Jehova. 19 Le fane ka potsanyane e le ’ngoe e le nyehelo ea sebe le likonyana tse peli tse tona, e ’ngoe le e ’ngoe e e-na le selemo, e le sehlabelo se kopanetsoeng. 20 Moprista a li tsokele koana le koana hammoho le mahobe a litholoana tsa pele tse butsoitseng, e le nyehelo e tsokoang ka pel’a Jehova, hammoho le likonyana tse peli tse tona. E lokela ho ba ntho e halalelang ho Jehova bakeng sa moprista. 21 Le etse phatlalatso letsatsing lona lena; ho tla ba le kopano e halalelang bakeng sa lōna. Le se ke la etsa mosebetsi o boima oa mofuta leha e le ofe. Ke taelo e hlomamisitsoeng ho isa nakong e sa lekanyetsoang libakeng tsohle tseo le lulang ho tsona bakeng sa meloko ea lōna. 22 “‘Ha le kotula lijalo tsa naha ea lōna, le se ke la kotula moeli oa tšimo ea lōna ka ho feletseng, ’me le se ke la thonaka se khoahlapisoang lijalong tsa lōna. Le lokela ho se siela ea hlorileng le mojaki. Ke ’na Jehova Molimo oa lōna.’” 23 Jehova a tsoela pele ho bua le Moshe, a re: 24 “Bua le bara ba Iseraele, u re, ‘Khoeling ea bosupa, ka la pele la khoeli, le lokela ho ba le phomolo e feletseng, sehopotso se etsoang ka molumo oa terompeta, kopano e halalelang. 25 Le se ke la etsa mosebetsi o boima oa mofuta leha e le ofe, ’me le hlahise nyehelo e entsoeng ka mollo ea Jehova.’” 26 Jehova a bua ka ho eketsehileng le Moshe, a re: 27 “Leha ho le joalo, ka la leshome khoeling ena ke letsatsi la ho koahela libe. Le tla ba le kopano e halalelang, ’me le hlorise meea ea lōna ’me le hlahise nyehelo e entsoeng ka mollo ea Jehova. 28 Le se ke la etsa mosebetsi oa mofuta leha e le ofe letsatsing lona lena, hobane ke letsatsi la ho koahela libe tsa lōna ka pel’a Jehova Molimo oa lōna; 29 hobane moea o mong le o mong o ke keng oa hlora letsatsing lona lena o tla felisoa sechabeng sa habo oona. 30 Moea leha e le ofe o tla etsa mosebetsi oa mofuta leha e le ofe letsatsing lona lena, ke tla timetsa moea oo har’a sechaba sa habo oona. 31 Le se ke la etsa mosebetsi oa mofuta leha e le ofe. Ke taelo e hlomamisitsoeng ho isa nakong e sa lekanyetsoang bakeng sa meloko ea lōna libakeng tsohle tseo le lulang ho tsona. 32 Ke sabatha ea phomolo e feletseng bakeng sa lōna, ’me le hlorise meea ea lōna ka la borobong la khoeli ka shoalane. Le lokela ho boloka sabatha ea lōna ho tloha mantsiboea a mang ho isa ho a mang.” 33 Jehova a tsoela pele ho bua le Moshe, a re: 34 “Bua le bara ba Iseraele, u re, ‘Ka letsatsi la leshome le metso e mehlano la khoeli ena ea bosupa ke mokete oa maphephe oa Jehova ka matsatsi a supileng. 35 Letsatsing la pele ke kopano e halalelang. Le se ke la etsa mosebetsi o boima oa mofuta leha e le ofe. 36 Le lokela ho hlahisa nyehelo e entsoeng ka mollo ea Jehova ka matsatsi a supileng. Ka letsatsi la borobeli ho tla ba le kopano e halalelang bakeng sa lōna, ’me le hlahise nyehelo e entsoeng ka mollo ea Jehova. Ke seboka se hlomphehang. Le se ke la etsa mosebetsi o boima oa mofuta leha e le ofe. 37 “‘Ena ke mekete e bang ka linako tse itseng ea Jehova eo le tla e phatlalatsa e le likopano tse halalelang, bakeng sa ho hlahisa nyehelo e entsoeng ka mollo ea Jehova: nyehelo ea secheso le nyehelo ea lijo-thollo ea sehlabelo le linyehelo tsa seno ho ea ka kemiso ea letsatsi le letsatsi, 38 ntle ho lisabatha tsa Jehova le limpho tsa lōna le linyehelo tsohle tsa lōna tsa boitlamo le linyehelo tsohle tsa lōna tsa boithaopo, tseo le tla li fa Jehova. 39 Leha ho le joalo, letsatsing la leshome le metso e mehlano la khoeli ea bosupa, ha le bokeletse lihlahisoa tsa naha, le lokela ho keteka mokete oa Jehova ka matsatsi a supileng. Letsatsing la pele ke phomolo e feletseng ’me letsatsing la borobeli ke phomolo e feletseng. 40 Ka letsatsi la pele le inkele litholoana tsa lifate tse ntle haholo, makhasi a lifate tsa palema le makala a lifate tse nang le makala le lipopoliri tsa liphula tsa melapo e phoroselang, ’me le thabe ka pel’a Jehova Molimo oa lōna ka matsatsi a supileng. 41 Le o keteke e le mokete oa Jehova ka matsatsi a supileng selemong. E le taelo e hlomamisitsoeng ho isa nakong e sa lekanyetsoang nakong ea meloko ea lōna, le lokela ho o keteka ka khoeli ea bosupa. 42 Le lokela ho lula maphepheng ka matsatsi a supileng. Matsoalloa ’ohle a Iseraele a lokela ho lula maphepheng, 43 e le hore meloko ea lōna e ka tseba hore ke ile ka etsa hore bara ba Iseraele ba lule maphepheng ha ke ba ntša naheng ea Egepeta. Ke ’na Jehova Molimo oa lōna.’” 44 Tumellanong le hoo Moshe a bua le bara ba Iseraele ka mekete e bang ka linako tse itseng ea Jehova.
24 Jehova a tsoela pele ho bua le Moshe, a re: 2 “Laela bara ba Iseraele hore ba u fumanele oli e hloekileng ea mohloaare o tutsoeng bakeng sa lebone, ho hotetsa lebone kamehla. 3 Arone o lokela ho le hlophisa ka ntle ho lesira la Bopaki tenteng ea pokano ho tloha mantsiboea ho fihlela hoseng ka pel’a Jehova kamehla. Ke taelo e hlomamisitsoeng ho isa nakong e sa lekanyetsoang melokong ea lōna. 4 O lokela ho hlophisa mabone holim ’a seluloana sa lebone sa khauta e hloekileng ka pel’a Jehova kamehla. 5 “U nke phofo e thumisehileng ’me u e apehe hore e be mahobe a lesoba hare a leshome le metso e ’meli. Bohobe bo bong le bo bong bo lesoba hare bo be le likarolo tse peli tsa leshome tsa efa. 6 U a behe ka lihlopha tse peli tse kolohaneng, a tšeletseng sehlopheng se kolohaneng, holim ’a tafole ea khauta e hloekileng ka pel’a Jehova. 7 U behe libano tse tšoeu tse hloekileng holim ’a sehlopha ka seng se kolohaneng, ’me e be bohobe ba khopotso, nyehelo e entsoeng ka mollo ea Jehova. 8 Ka matsatsi a sabatha ka ho latellana o lokela ho bo hlophisa ka pel’a Jehova kamehla. Ke selekane ho isa nakong e sa lekanyetsoang le bara ba Iseraele. 9 E tla ba ba Arone le ba bara ba hae, ’me ba bo jelle sebakeng se halalelang, hobane ke ntho e halalelang ka ho fetisisa bakeng sa hae linyehelong tsa Jehova tse entsoeng ka mollo, e le molao oa tsamaiso ho isa nakong e sa lekanyetsoang.” 10 Joale mora oa mosali oa Moiseraele, eo, leha ho le joalo, e leng mora oa monna oa Moegepeta, a tsoela har’a bara ba Iseraele, ’me mora oa mosali oa Moiseraele le monna oa Moiseraele ba qala ho loanela liahelong. 11 Mora oa mosali oa Moiseraele a qala ho nyefola Lebitso le ho le rohaka. Kahoo ba mo tlisa ho Moshe. Lebitso la ’m ’ae e ne e le Shelomithe, morali oa Dibri oa leloko la Dane. 12 Joale ba mo beha litlamong ho fihlela ba ka etsetsoa phatlalatso e hlakileng ho ea ka polelo ea Jehova. 13 Jehova a bua le Moshe, a re: 14 “Ntšetsang ea boletseng thohako ka ntle ho liahelo; ’me bohle ba mo utloileng ba mo ise matsoho hloohong, ’me phutheho eohle e mo tlepetse ka majoe. 15 ’Me u lokela ho bua le bara ba Iseraele, u re, ‘Haeba motho leha e le ofe a rohaka Molimo oa hae, joale o tla arabella sebe sa hae. 16 Kahoo ea nyefolang lebitso la Jehova ruri o lokela ho bolaoa. Ruri phutheho eohle e lokela ho mo tlepetsa ka majoe. Mojaki le letsoalloa ka ho tšoanang ba lokela ho bolaoa bakeng sa ho nyefola Lebitso leo. 17 “‘Haeba motho a bolaea moea leha e le ofe oa moloko oa batho, ruri o lokela ho bolaoa. 18 Ea bolaeang moea oa phoofolo e ruuoang o lokela ho etsa puseletso bakeng sa eona, moea bakeng sa moea. 19 Haeba motho a ka bakela oa habo sekoli, kahoo ho lokela ho etsoa ho eena feela joalokaha a entse. 20 Ho robeha bakeng sa ho robeha, leihlo bakeng sa leihlo, leino bakeng sa leino; sekoli sa mofuta o tšoanang seo a se bakelang motho, ke sona se lokelang ho etsoa ho eena. 21 Ea bolaeang phoofolo o tla etsa puseletso bakeng sa eona, empa ea bolaeang motho o lokela ho bolaoa. 22 “‘Qeto e le ’ngoe ea boahloli e lokela ho tsoela pele bakeng sa lōna. Mojaki o lokela ho tšoana le letsoalloa, hobane ke ’na Jehova Molimo oa lōna.’” 23 Ka mor’a moo Moshe a bua le bara ba Iseraele, eaba ba ntšetsa ea neng a boletse thohako ka ntle ho liahelo, ’me ba mo tlepetsa ka majoe. Kahoo bara ba Iseraele ba etsa feela joalokaha Jehova a ne a laetse Moshe.
^ (Lev. 23:1-14) Jehova a tsoela pele ho bua le Moshe, a re: 2 “Bua le bara ba Iseraele, u re ho bona, ‘Mekete e bang ka linako tse itseng ea Jehova eo le tla e phatlalatsa ke likopano tse halalelang. Ena ke mekete ea ka e bang ka linako tse itseng: 3 “‘Mosebetsi o ka etsoa ka matsatsi a tšeletseng, empa ka letsatsi la bosupa ke sabatha ea phomolo e feletseng, ke kopano e halalelang. Le se ke la etsa mosebetsi oa mofuta leha e le ofe. Ke sabatha ea Jehova libakeng tsohle tseo le lulang ho tsona. 4 “‘Ena ke mekete e bang ka linako tse itseng ea Jehova, likopano tse halalelang, tseo le tla li phatlalatsa ka linako tsa tsona tse behiloeng: 5 Khoeling ea pele, letsatsing la leshome le metso e mene la khoeli, pakeng tsa lishoalane tse peli ke paseka ea Jehova. 6 “‘Letsatsing la leshome le metso e mehlano khoeling ena ke mokete oa mahobe a sa lomosoang oa Jehova. Le tla ja mahobe a sa lomosoang ka matsatsi a supileng. 7 Letsatsing la pele le tla ba le kopano e halalelang. Le se ke la etsa mosebetsi o boima oa mofuta leha e le ofe. 8 Empa le hlahise nyehelo e entsoeng ka mollo ea Jehova ka matsatsi a supileng. Letsatsing la bosupa ho tla ba le kopano e halalelang. Le se ke la etsa mosebetsi o boima oa mofuta leha e le ofe.’” 9 Jehova a tsoela pele ho bua le Moshe, a re: 10 “Bua le bara ba Iseraele, u re ho bona, ‘Ha qetellong le kena naheng eo ke le fang eona, ’me le kotutse lijalo ho eona, le boele le tlise ngata ea litholoana tsa pele tsa kotulo ea lōna ho moprista. 11 O tla tsokela ngata koana le koana ka pel’a Jehova ho le fumanela kamohelo. Letsatsi hantle ka mor’a sabatha moprista o tla e tsokela koana le koana. 12 Letsatsing leo ka lona ngata ea lōna e tsokeloang koana le koana le fane ka pheleu e nyenyane e phetseng hantle, e selemong sa eona sa pele, hore e be nyehelo ea secheso ea Jehova; 13 ’me le fane ka likarolo tse peli tsa leshome tsa efa ea phofo e thumisehileng e kolobisitsoeng ka oli e le nyehelo ea eona ea lijo-thollo, e le nyehelo e entsoeng ka mollo ea Jehova, e monko o khathollang; le karolo ea bone ea hine ea veine e le nyehelo ea eona ea seno. 14 Le se ke la ja bohobe kapa lijo-thollo tse halikiloeng kapa lijo-thollo tse sa tsoa khuoa ho fihlela letsatsing lena, ho fihlela le tlisa nyehelo ea Molimo oa lōna. Ke taelo e hlomamisitsoeng ho isa nakong e sa lekanyetsoang bakeng sa meloko ea lōna libakeng tsohle tseo le lulang ho tsona.
^ ***sn pina 1 Litšobotsi Tsa Jehova***
Pina ea 1
Litšobotsi Tsa Jehova
(Tšenolo 4:11)
1. Molimo Jah, u na le matla,
Mohloli oa bophelo le khanya,
Matla a hao a bonoa le pōpong;
Re sa tla bona tse khōlō.
2. Le teroneng ea hao ea toka,
U ruta melao e lokileng,
Na kong eo re balang Lentsoe la hao,
Re bona bohlale ba hao.
3. Rato la hao le phethahetse,
Ha ho ea ka busetsang mpho tsa hao.
Tšo botsi tsa hao, le bitso la hao,
Rea ’ne re li phatlalatse.
(Sheba le Pes. 36:9; 145:6-13; Jak. 1:17.)
^ ***cl maq. 97-99 “Le be Baetsisi ba Molimo” ha le Sebelisa Matla a Lōna***
“MOTHO ea nang le matla o lula a laletsoe ke leraba.” Mantsoe ana a seroki sa lekholong la bo19 la lilemo a lebisa tlhokomelo kotsing e poteletseng: e leng tšebeliso e mpe ea matla. Ka masoabi, batho ba sa phethahalang ba atisa ho oela lerabeng lena habonolo. Ha e le hantle, ho theosa le histori ‘motho o busitse motho ho mo ntša kotsi.’ (Moeklesia 8:9) Ho sebelisa matla kantle ho lerato ho baketse batho masetla-libete a ke keng a boleloa.
2 Empa, na hase ho tsotehang hore ebe Jehova Molimo, ea nang le matla a sa lekanyetsoang, ha ho mohla a sebelisang matla ao hampe? Joalokaha re bone likhaolong tse fetileng, kamehla o sebelisa matla a hae—ebang ke a ho bōpa, a ho timetsa, a ho sireletsa kapa a ho tsosolosa—tumellanong le merero ea hae e lerato. Ha re nahana ka tsela eo a sebelisang matla a hae ka eona, re susumelletseha ho atamela ho eena. Ka lehlakoreng le leng, seo se ka re susumelletsa ho ba “baetsisi ba Molimo” ha re sebelisa matla a rōna. (Baefese 5:1) Empa rōna batho ba fokolang re na le matla afe?
3 Hopola hore motho o bōpiloe “ka setšoantšo sa Molimo” le ka sebōpeho sa hae. (Genese 1:26, 27) Kahoo, le rōna re na le matla—bonyane ka tekanyo e itseng. Matla a rōna a ka ’na a akarelletsa ho khona ho finyella lintho tse itseng, ho sebetsa; ho tsamaisa kapa ho laola ba bang; ho ba le tšusumetso ho ba bang, haholo-holo ba re ratang; ho ba le matla a ’mele (bonatla); kapa ho ba le lintho tse bonahalang. Mopesaleme o ile a re ka Jehova: “Mohloli oa bophelo o ho uena.” (Pesaleme ea 36:9) Ka hona, ka tsela e tobileng kapa e sa tobang, Molimo ke mohloli oa matla leha e le afe a loketseng ao re ka bang le ’ona. Ka hona re batla ho a sebelisa ka litsela tse mo khahlisang. Re ka etsa seo joang?
Lerato ke la Bohlokoa
4 Ntlha ea bohlokoa ho sebeliseng matla ka tsela e nepahetseng ke lerato. Na see hase sona seo mohlala oa Molimo o se bontšang? Hopola litšobotsi tsa Molimo tse ’nè tse ka sehloohong—e leng matla, toka, bohlale le lerato—tse tšohliloeng Khaolong ea 1. Litšobotsing tseo tse ’nè, ke efe e hlahelletseng? Ke lerato. Johanne oa Pele 4:8 e re: “Molimo ke lerato.” Ka sebele, tšobotsi ea Jehova ea motheo ke lerato; le susumetsa ntho e ’ngoe le e ’ngoe eo a e etsang. Kahoo ponahatso e ’ngoe le e ’ngoe ea matla a hae e susumetsoa ke lerato ’me qetellong e tsoela ba mo ratang molemo.
5 Hape lerato le tla re thusa ho sebelisa matla a rōna ka tsela e nepahetseng. Etsoe, Bibele e re bolella hore lerato le “mosa” ’me “ha le batle lithahasello tsa lona.” (1 Bakorinthe 13:4, 5) Ka hona, lerato ha le na ho re lumella ho hatella bao re nang le bolaoli bo itseng holim’a bona kapa ho ba tšoara ka sehlōhō. Ho e-na le hoo, re tla fa ba bang seriti ’me re eteletse litlhoko tsa bona le maikutlo a bona ka pele ho tsa rōna.—Bafilipi 2:3, 4.
6 Lerato le amana le tšobotsi e ’ngoe e ka re thusang ho qoba ho sebelisa matla hampe: tšabo ea Molimo. Bohlokoa ba tšobotsi ee ke bofe? Liproverbia 16:6 e re: “Ka ho tšaba Jehova motho o furalla bobe.” Ka sebele tšebeliso e mpe ea matla ke e ’ngoe ea litsela tse mpe tseo re lokelang ho li furalla. Ho tšaba Molimo ho tla re thibela ho tšoara ba tlas’a rōna hampe. Hobane’ng? Hobane re tseba hore re ikarabella ho Molimo ka tsela eo re ba tšoarang ka eona. (Nehemia 5:1-7, 15) Empa ho tšaba Molimo ho akarelletsa ho eketsehileng. Mantsoe a sebelisitsoeng puong ea qalong bakeng sa “ho tšaba” hangata a bontša ho ba le tlhompho e tebileng le tšabo e nang le tlhompho ho Molimo. Kahoo Bibele e amahanya tšabo le ho rata Molimo. (Deuteronoma 10:12, 13) Tšabo ena e nang le tlhompho e akarelletsa tšabo e loketseng ea ho khopisa Molimo—eseng feela hobane re tšaba liphello tsa seo empa hobane re hlile re mo rata.
7 Ka mohlala: Nahana ka kamano e mofuthu eo moshemane a nang le eona le ntat’ae. Moshemane oa lemoha hore ntat’ae o mo thahasella ka tsela e mofuthu le e lerato. Empa moshemane o boetse o tseba seo ntat’ae a se hlokang ho eena, ’me oa tseba hore o tla mo khalemela haeba a ka etsa se fosahetseng. Moshemane ha a lule a tlakasela ha a nahana ka ntat’ae. Ho e-na le hoo, o rata ntat’ae haholo. Moshemane enoa o thabela ho etsa se tla etsa hore ntat’ae a mo rate. Ho joalo le ka ho tšaba Molimo. Kaha re rata Jehova, Ntate oa rōna oa leholimo, re tšaba ho etsa ntho leha e le efe e ka etsang hore ‘pelo ea hae e utloe bohloko.’ (Genese 6:6) Ho e-na le hoo, re lakatsa ho mo thabisa pelo. (Liproverbia 27:11) Ke kahoo re batlang ho sebelisa matla a rōna ka tsela e nepahetseng. A re hlahlobeng hore na re ka etsa sena joang.
^ ***rs leq. 367 ser. 1 Poloko***
Na Molimo, mohaung oa oona o moholo, o tla qetella o bolokile batho bohle?
Na 2 Petrose 3:9 e bontša hore ho tla ba le poloko e akaretsang? E re: “Morena ha a liehise lipallo tsa hae, joale ka ha ba bang ba lekanya hobane tieho e teng; empa o sa mameletse ka baka la rōna; hobane ha a rate ha ba bang ba ka timela, empa o rata hore bohle ba finyelle pakong.” Ke takatso e mohau ea Molimo hore bana bohle ba Adama ba bake, ’me ka mohau o entse tokisetso bakeng sa tšoarelo ea libe tsa ba bakang. Empa ha ho eo o mo qobellang hore a amohele tokisetso eo. (Bapisa Deuteronoma 30:15-20.) Ba bangata baa e hana. Ba tšoana le motho ea qoelang ea qhelang ntho e pholosang bophelo ha a e akheloa ke e mong ea lakatsang ho thusa. Leha ho le joalo, ho ke ho hlokomeloe hore, seo motho a se fumanang ha a sa bake hase mollo oa lihele ka ho sa feleng. Joalokaha 2 Petrose 3:9 e bontša, ba sa bakeng ba tla fela, kapa ba ‘timetsoe.’ Temana ea 7 le eona e bua ka “tšenyeho ea banyefoli.” Mona ha ho mohopolo oa poloko e akaretsang.—Bona le sehlooho se seholo “Lihele.”
^ ***sn pina 45 Hatelang Pele!***
Pina ea 45
Hatelang Pele!
(Baheberu 6:1)
1. Hatelang pele joalo hōlang tsebong!
Ke ’Mōpi ea ratang ha re hōla kelellong.
Itekeng ho ntlafatsa tšebeletsong,
Le tla hl’onolofatsoa.
Bohle ba ka tla tšebeletsong,
Ena eo Jesu a e entseng.
Le tšepe ’Mōpi hore le se oele,
Le emele ho loka.
2. Hatelang pele joalo le se tšabe!
Le ise litaba tsa ’Muso bathong bohle.
Ka nyakallo rokang ’Mōpi ka hohle,
Le pake ka ntlo le ntlo.
Le ha lira li le sokela,
Tieang matla le se li tšabe.
Joale ’Muso oa Molimo oa busa.
Rutang ’nete ka matla.
3. Hatelang pele joalo le latelle,
’Me le mekhoa ea ho paka le e ntlafatse.
Lumellang moea oa Jah o le thuse.
’Me le pake ka thabo.
Le rate bao le ba pakelang,
Boelang, ba finyelleng pelo,
Le ba thuse hore ba tsoele pele.
Seli le ’ne le khanye.
(Sheba le Bafil. 1:27; 3:16; Baheb. 10:39.)
^ ***sn pina 107 Tloong Thabeng ea Jehova***
Pina ea 107
Tloong Thabeng ea Jehova
(Esaia 2:2-4)
1. Talimang le bone,
Ka holim’a leralla.
Ke thaba ea Jehova
Ela e phahameng.
Batho ba tsoa hōle,
Ba hlaha le maoatleng,
’Me ba ntse ba bitsana,
‘Tloong, utloang Molimo.’
’Me joale ke nako
Ea hore sechaba se hōle.
Ha re ntse re hōla,
Molimo oa re tataisa.
Batho ba tla ho Jah
Ba rata puso ea hae.
Baa tšepahala,
Ba mo tšehetsa kamehla.
2. Jesu o laetse,
A re boleleng lentsoe.
Litaba tse molemo
Li fihla ho bohle.
Kreste o s’a busa,
Bohle re mo tšehetse.
Ba bonolo ba ke
Ba utloe lentsoe la hae.
Ke thabo ho bona,
Bongata bona bo boholo!
Amehang ka batho,
Ba thuseng hore ba tsebe Jah.
Hoeletsang haholo,
Hore bohle ba utloe,
‘Le tle thabeng ea Jah,
E teng kamehla eohle.’
(Sheba le Pes. 43:3; 99:9; Esa. 60:22; Lik. 16:5.)
^ (Lev. 25:1-27:34) Jehova a bua ka ho eketsehileng le Moshe Thabeng ea Sinai, a re: 2 “Bua le bara ba Iseraele, u re ho bona, ‘Ha qetellong le fihla naheng eo ke le fang eona, joale naha e boloke sabatha ea Jehova. 3 Ka lilemo tse tšeletseng u lokela ho jala peō tšimong ea hao, ’me ka lilemo tse tšeletseng u lokela ho faola serapa sa hao sa morara, ’me u bokelle se hlahisoang ke naha. 4 Empa selemong sa bosupa ho lokela hore ho be le sabatha ea phomolo e feletseng bakeng sa naha, sabatha ea Jehova. U se ke ua jala peō tšimong ea hao, ’me u se ke ua faola serapa sa hao sa morara. 5 U se ke ua kotula litlhaku tse qhalaneng tsa lijalo tsa hao, ’me u se ke ua bokella morara oa sefate sa hao sa morara se sa faoloang. Ho tla ba le selemo sa phomolo e feletseng bakeng sa naha. 6 Sabatha ea naha e tla ba lijo bakeng sa lōna, bakeng sa hao le lekhoba la hao le lekhabunyane la hao le mosebetsi oa hao ea hiriloeng le mojaki ea nang le uena, ba lulang le uena e le bajaki, 7 le bakeng sa phoofolo ea hao e ruuoang le bakeng sa sebata se naheng ea heno. Lihlahisoa tsohle tsa tsona e lokela ho ba lijo. 8 “‘U ipalle lisabatha tse supileng tsa lilemo, lilemo tse supileng ka makhetlo a supileng, ’me matsatsi a lisabatha tse supileng tsa lilemo e be lilemo tse mashome a mane a metso e robong bakeng sa hao. 9 U letse lenaka le molumo o moholo khoeling ea bosupa ka la leshome la khoeli; le lokela ho letsa lenaka naheng eohle ea lōna ka letsatsi la ho koahela libe. 10 Le halaletse selemo sa mashome a mahlano ’me le phatlalatse tokoloho naheng ho baahi bohle ba eona. E tla ba Jubile bakeng sa lōna, ’me e mong le e mong a khutlele setšeng sa hae ’me e mong le e mong o lokela ho khutlela lelapeng la hae. 11 Selemo sa mashome a mahlano e tla ba Jubile bakeng sa lōna. Le se ke la jala peō kapa la kotula litlhaku tse qhalaneng kapa la bokella merara ea lifate tsa morara tse sa faoloang. 12 Etsoe ke Jubile. E lokela ho ba ntho e halalelang ho lōna. Le ka ja seo naha e se hlahisang masimong. 13 “‘Ka selemo sena sa Jubile e mong le e mong o lokela ho khutlela setšeng sa hae. 14 Joale haeba le lokela ho rekisetsa oa habo lōna thepa e rekisoang kapa le e reka letsohong la oa habo lōna, le se ke la fosetsana. 15 Le lokela ho reka ho oa habo lōna ho ea ka palo ea lilemo tsa ka mor’a Jubile; o lokela ho le rekisetsa ho ea ka palo ea lilemo tsa se kotutsoeng. 16 O lokela ho eketsa chelete ea tefo ka ho lekana le bongata ba lilemo, ’me o lokela ho fokotsa chelete ea tefo ka ho lekana le bonyenyane ba lilemo, hobane o le rekisetsa palo ea tse kotutsoeng. 17 Ho se ke ha e-ba le mang kapa mang ea fosetsang oa habo, ’me le tšabe Molimo oa lōna, hobane ke ’na Jehova Molimo oa lōna. 18 Kahoo le phethe litaelo tsa ka tse hlomamisitsoeng ’me le lokela ho boloka liqeto tsa ka tsa boahloli ’me le li phethe. Joale ka sebele le tla lula naheng le sireletsehile. 19 Naha e tla fana ka litholoana tsa eona, ’me ka sebele le tla ja hore le khore ’me le lule le sireletsehile ho eona. 20 “‘Empa haeba le ka re: “Re tla ja’ng ka selemo sa bosupa kaha re ke ke ra jala peō kapa ra bokella chai ea rōna?” 21 tabeng eo ka sebele ke tla laela tlhohonolofatso ea ka hore e be ho lōna ka selemo sa botšelela, ’me se tla hlahisa chai ea sona ea lilemo tse tharo. 22 Le jale peō ka selemo sa borobeli ’me le je chaing ea khale ho fihlela ka selemo sa borobong. Le tla ja ea khale ho fihlela se hlahisa chai. 23 “‘Kahoo naha ha ea lokela ho rekisoa ka ho sa feleng, hobane naha ke ea ka. Etsoe ponong ea ka le basele hammoho le bajaki. 24 Naheng eohle eo le e ruileng le fe naha tokelo ea ho rekolloa. 25 “‘Haeba mor’eno a futsaneha ’me a lokela ho rekisa setša se seng sa hae, morekolli ea amanang haufi-ufi le eena a tle ’me a rekolle seo mor’abo a se rekisitseng. 26 Haeba leha e le mang a se na morekolli ’me letsoho la hae le fumana phaello ’me a fumana ho lekaneng bakeng sa ho le rekolla, 27 a boele a bale lilemo ho tloha ha a ne a se rekisa ’me a khutlisetse chelete e setseng ho monna eo a mo rekiselitseng sona, ’me o tla khutlela setšeng sa hae. 28 “‘Empa haeba letsoho la hae le sa fumane ho lekaneng bakeng sa ho mo khutlisetsa hona, seo a se rekisitseng le sona se lule letsohong la ea se rekileng ho fihlela selemong sa Jubile; se lokolohe ka Jubile, ’me a khutlele setšeng sa hae. 29 “‘Joale haeba motho a ka rekisa ntlo ea bolulo motseng o pota-potiloeng ke lerako, tokelo ea hae ea thekollo e tla boela e tsoela pele ho fihlela selemo seo a e rekisitseng ka sona se fela; tokelo ea hae ea thekollo e lokela ho tsoela pele selemo sohle. 30 Empa haeba e ke ke ea rekolloa pele a qeta selemo se feletseng, ntlo e motseng o nang le lerako e tla boela e ema ka ho sa feleng e le thepa ea morekolli oa eona melokong ea hae. Ha ea lokela ho lokoloha ka Jubile. 31 Leha ho le joalo, matlo a metsana e se nang marako a e potolohileng a lokela ho baloa e le karolo ea tšimo ea naha. Tokelo ea thekollo e lokela ho tsoela pele bakeng sa ’ona, ’me a lokela ho lokoloha ka Jubile. 32 “‘Ha e le metse ea Balevi le matlo a metse eo ba e ruileng, tokelo ea thekollo e lokela ho tsoela pele ho isa nakong e sa lekanyetsoang bakeng sa Balevi. 33 Moo thepa ea Balevi e sa rekolloang, ntlo e rekisitsoeng motseng oo a o ruileng e tla boela e lokolohe ka Jubile; hobane matlo a metse ea Balevi ke letlotlo la bona har’a bara ba Iseraele. 34 Ho feta moo, tšimo ea lekhulo la metse ea bona e se ke ea rekisoa, hobane ke letlotlo la bona ho isa nakong e sa lekanyetsoang. 35 “‘Haeba mor’eno a futsaneha ’me kahoo a fokolloa ke chelete haufi le uena, u mo fe lintho tsa ho phela. Joaloka osele le mojaki, a tsoele pele a phela le uena. 36 U se ke ua batla phaello le tsoala ho eena, empa u tšabe Molimo oa hao; ’me mor’eno a tsoele pele a phela le uena. 37 U se ke ua mo fa chelete ea hao ka phaello, ’me u se ke ua fana ka lijo tsa hao ka ho batla tsoala. 38 Ke ’na Jehova Molimo oa lōna, ea le ntšitseng naheng ea Egepeta ho le fa naha ea Kanana, hore ke be Molimo oa lōna. 39 “‘Haeba mor’eno a futsaneha haufi le uena ’me a tlameha ho ithekisa ho uena, u se ke ua mo sebelisa joaloka ea sebetsang tšebeletsong ea bokhoba. 40 Ho uena a be joaloka mosebetsi ea hiriloeng, joaloka mojaki. O lokela ho u sebeletsa ho fihlela selemong sa Jubile. 41 A tlohe ho uena, eena hammoho le bara ba hae, ’me a khutlele lelapeng la hae, ’me o lokela ho khutlela setšeng sa baholo-holo ba hae. 42 Etsoe ke makhoba a ka ao ke a ntšitseng naheng ea Egepeta. Ba se ke ba ithekisa ka tsela eo lekhoba le rekisoang ka eona. 43 U se ke ua mo hatakela ka bompoli, ’me u tšabe Molimo oa hao. 44 Ha e le lekhoba la lōna le lekhabunyane la lōna leo e bang la lōna ho tsoa lichabeng tse le pota-potileng, le ka reka lekhoba le lekhabunyane ho tsona. 45 Le ho bara ba bajaki ba lulang e le bajaki le lōna, le ka reka ho bona, le ho malapa a bona a nang le lōna ao ba a tsoaletsoeng naheng ea lōna; ’me ba fetohe letlotlo la lōna. 46 Le ba fetise e le lefa ho bara ba lōna hore ba ba rue e le letlotlo ho isa nakong e sa lekanyetsoang. Le ka ba sebelisa e le basebetsi, empa barab’abo lōna bara ba Iseraele, le se ke la ba hatakela, ka bompoli. 47 “‘Empa haeba letsoho la osele kapa mojaki ea nang le uena le rua, ’me mor’eno a futsanehile haufi le eena ’me a ithekisitse ho osele kapa ho mojaki ea nang le uena, kapa ho setho sa lelapa la osele, 48 ka mor’a ho ithekisa, tokelo ea thekollo e tla tsoela pele tabeng ea hae. E mong oa barab’abo a ka mo rekolla. 49 Kapa mor’abo ntat’ae kapa mora oa mor’abo ntat’ae a ka mo rekolla, kapa leha e le mang ea amanang le eena ka mali ka nama ea hae, e mong oa lelapa la hae, a ka mo rekolla. “‘Kapa haeba letsoho la hae le ruile, le eena a ithekolle. 50 A bale le ea mo rekileng ho tloha selemong seo a ithekisitseng ka sona ho eena ho fihlela selemong sa Jubile, ’me chelete eo a rekiloeng ka eona e lekane le palo ea lilemo. O lokela ho hlola le eena ho ea ka tsela eo matsatsi a tšebetso a mosebetsi ea hiriloeng a baloang ka eona. 51 Haeba ho sa ntse ho e-na le lilemo tse ngata, o lokela ho lefa tefo ea hae ea thekollo cheleteng ea hae ea theko ho ea ka ho lekana le tsona. 52 Empa haeba ho setse lilemo tse seng kae feela ho fihlela selemong sa Jubile, joale o tla ipalla. O lokela ho lefa tefo ea hae ea thekollo ho ea ka ho lekana le lilemo tsa hae. 53 O lokela ho hlola le eena joaloka mosebetsi ea hiriloeng selemo le selemo. A se ke a mo hatakela ka bompoli ka pel’a mahlo a hao. 54 Leha ho le joalo, haeba a ke ke a ithekolla maemong ana, joale a tlohe ka selemo sa Jubile, eena le bara ba hae. 55 “‘Etsoe bara ba Iseraele ke makhoba ho ’na. Ke makhoba a ka ao ke a ntšitseng naheng ea Egepeta. Ke ’na Jehova Molimo oa lōna.
26 “‘Le se ke la iketsetsa melimo ea lefeela, ’me le se ke la ikemisetsa setšoantšo se betliloeng kapa tšiea e halalelang, ’me le se ke la emisa lejoe e le setšoantšo naheng ea lōna hore le le inamele; etsoe ke ’na Jehova Molimo oa lōna. 2 Le boloke lisabatha tsa ka ’me le be le tšabo e nang le tlhompho bakeng sa sehalalelo sa ka. Ke ’na Jehova. 3 “‘Haeba le tsoela pele ho tsamaea litaelong tsa ka tse hlomamisitsoeng ’me le boloka litaelo tsa ka ’me le li phetha, 4 ka sebele ke tla boela ke le fe lipula ka nako ea tsona e tšoanetseng, ’me naha e tla fana ka lihlahisoa tsa eona, ’me sefate sa naha se tla fana ka litholoana tsa sona. 5 Ka sebele ho pola ha lōna ho tla fihlelana le ho bokella morara ha lōna, ’me ho bokella morara ho tla fihlelana le ho jaloa ha peō; le tla ja bohobe ba lōna hore le khore ’me le lule le sireletsehile naheng ea lōna. 6 Ke tla tlisa khotso naheng, ’me le tla robala, ho se ea etsang hore le thothomele; ke tla felisa sebata se kotsi naheng, ’me sabole e ke ke ea feta naheng ea lōna. 7 Ka sebele le tla lelekisa lira tsa lōna, ’me li tla oa ka pel’a lōna ka sabole. 8 Ka sebele ba bahlano ba lōna ba tla lelekisa ba lekholo, ’me ba lekholo ba lōna ba tla lelekisa ba likete tse leshome, ’me lira tsa lōna li tla oa ka pel’a lōna ka sabole. 9 “‘Ke tla retelehela ho lōna ’me ke le atise ke le ngatafatse, ’me ke tla phetha selekane sa ka le lōna. 10 Ka sebele le tla ja tsa khale tsa selemo se fetileng, ’me le tla ntša tsa khale pele ho tse ncha. 11 Ka sebele ke tla beha tabernakele ea ka har’a lōna, ’me moea oa ka o ke ke oa le nyonya. 12 Ke tla tsamaea har’a lōna ke be Molimo oa lōna, ’me le tla ba sechaba sa ka. 13 Ke ’na Jehova Molimo oa lōna, ea le ntšitseng naheng ea Egepeta hore le se ke la sebeletsa le le makhoba a bona, ’me ka roba lijoko tsa lōna ’me ka le tsamaisa le otlolohile. 14 “‘Leha ho le joalo, haeba le sa ’mamele kapa le sa phethe litaelo tsena tsohle, 15 ’me haeba le tla lahla litaelo tsa ka tse hlomamisitsoeng, ’me haeba meea ea lōna e tla nyonya liqeto tsa ka tsa boahloli e le hore le se ke la phetha litaelo tsohle tsa ka, hoo le tlōlang selekane sa ka, 16 joale ’na ke tla le etsa se latelang, ’me e le kotlo ka sebele ke tla le tlisetsa pherekano le lefuba le feberu e chesang, tse etsang hore mahlo a felloe ke matla le tse etsang hore moea o tepelle. Le tla jalla peō ea lōna lefeela, etsoe ka sebele lira tsa lōna li tla e ja. 17 Ke tla le tjamela, ’me ka sebele le tla hlōloa ka pel’a lira tsa lōna; ba le hloileng ba tla le hatakela, ’me le tla baleha ho se ea le lelekisang. 18 “‘Leha ho le joalo, haeba ho sa tsotellehe lintho tsena, le sa ’mamele, joale ke tla lokela ho le shapa ka makhetlo a supileng bakeng sa libe tsa lōna. 19 Ke tla lokela ho roba boikakaso ba matla a lōna ’me ke etse maholimo a lōna joaloka tšepe le lefatše la lōna joaloka koporo. 20 Matla a lōna a tla sebelisetsoa lefeela, kaha mobu oa lōna o ke ke oa fana ka lihlahisoa tsa oona, ’me sefate sa lefatše se ke ke sa fana ka litholoana tsa sona. 21 “‘Empa haeba le ntse le nkhanyetsa ’me le sa lakatse ho ’mamela, joale ke tla lokela ho le otla ka likotlo tse eketsehileng ka makhetlo a supileng ho latela libe tsa lōna. 22 Ke tla romela libata tsa naha har’a lōna, ’me ka sebele li tla le amoha bana ’me li felise liphoofolo tsa lōna tse ruuoang ’me li fokotse palo ea lōna, ’me litsela tsa lōna e tla ba lesupi. 23 “‘Leha ho le joalo, haeba le sa itlohelle hore ke le khalemele ka lintho tsena ’me le mpa le nkhanyetsa, 24 ’na, e, ’na, joale ke tla lokela ho le hanyetsa; ’me ’na, ke tla lokela ho le otla ka makhetlo a supileng bakeng sa libe tsa lōna. 25 Ka sebele ke tla tlisa sabole e tlisang phetetso holim ’a lōna bakeng sa selekane; ’me le tla bokana metseng ea lōna ’me ka sebele ke tla romela lefu la seoa har’a lōna, ’me ho tla nehelanoa ka lōna letsohong la sera. 26 Ha ke se ke robile melamu ea lōna eo mahobe a lesoba hare a fanyehoang ho eona, joale basali ba leshome ba tla apeha bohobe ba lōna ka ontong e le ’ngoe ’me ba khutlise bohobe ba lōna ka ho bo bekha; le tla ja empa le ke ke la khora. 27 “‘Leha ho le joalo, haeba le sa ’mamele ka sena ’me le mpa le nkhanyetsa, 28 joale ke tla lokela ho le hanyetsa ka khalefo, ’me ’na, e, ’na, ke tla lokela ho le shapa ka makhetlo a supileng bakeng sa libe tsa lōna. 29 Kahoo le tla lokela ho ja nama ea bara ba lōna, ’me le je nama ea barali ba lōna. 30 Ka sebele ke tla felisa libaka tsa lōna tse phahameng tse halalelang ’me ke heletse liluloana tsa lōna tsa libano ’me ke behe litopo tsa lōna holim ’a litopo tsa litšoantšo tsa lōna tse rapeloang tse nyonyehang; ’me moea oa ka o tla le nyonya. 31 Ke tla nehela metse ea lōna sabole ’me ke etse lihalalelo tsa lōna lesupi, ’me nke ke ka fofonela monko o khathollang oa lōna. 32 Ke tla etsa naha lesupi, ’me lira tsa lōna tse lulang ho eona li tla e sheba ka ho makala. 33 Ke tla le hasanya har’a lichaba, ’me ke tla ntša sabole selateng ka mor’a lōna; naha ea lōna e tla ba lesupi, ’me metse ea lōna e tla ba lesupi. 34 “‘Ka nako eo naha e tla lefa lisabatha tsa eona ka matsatsi ’ohle a ho ba lesupi ha eona, ha le ntse le le naheng ea lira tsa lōna. Ka nako eo naha e tla boloka sabatha, kaha e tla boela e lefa lisabatha tsa eona. 35 Ka matsatsi ’ohle a ho ba lesupi ha eona e tla boloka sabatha, ka lebaka la hore ha ea ka ea boloka sabatha nakong ea lisabatha tsa lōna ha le ne le lula ho eona. 36 “‘Ha e le ba setseng har’a lōna, ka sebele ke tla kenya ho tšoha lipelong tsa bona linaheng tsa lira tsa bona; ’me ba tla balehisoa ke molumo oa lekhasi le fefohang, ’me ba tla baleha joalokaha eka ba baleha sabole ’me ba oe ho se ea ba lelekisang. 37 Ka sebele ba tla khopana joalokaha eka ba baleha sabole ho se ea ba lelekisang, ’me le ke ke la khona ho ema hore le hanyetse lira tsa lōna. 38 Le tla timela har’a lichaba, ’me naha ea lira tsa lōna e tla le ja. 39 Ha e le ba setseng har’a lōna, ba tla bola ka lebaka la liphoso tsa bona linaheng tsa lira tsa lōna. E, esita le ka lebaka la liphoso tsa bo-ntat’a bona, ba tla bola le bona. 40 Ka sebele ba tla bolela liphoso tsa bona le liphoso tsa bo-ntat’a bona ho se tšepahaleng ha bona ha ba itšoere ka ho se tšepahale ho ’na, e, esita le ha ba nkhanyelitse. 41 Leha ho le joalo, ke ile ka ba hanyetsa, ’me ka lokela ho ba tlisa naheng ea lira tsa bona. “‘Mohlomong ka nako eo lipelo tsa bona tse sa bollang li tla kokobetsoa, ’me ka nako eo ba tla lefa liphoso tsa bona. 42 Ke tla hopola selekane sa ka le Jakobo; esita le selekane sa ka le Isaka le selekane sa ka le Abrahama ke tla se hopola, ’me ke tla hopola naha. 43 Ka nako eo eohle ba ne ba tlohetse naha ’me e ne e lefa lisabatha tsa eona ha e ne e le lesupi ba le sieo ’me ba ne ba lefella liphoso tsa bona, hobane ba ne ba lahlile liqeto tsa ka tsa boahloli, ’me meea ea bona e ile ea nyonya litaelo tsa ka tse hlomamisitsoeng. 44 Leha ho le joalo bakeng sa sena sohle, ha ba ntse ba le naheng ea lira tsa bona, ka sebele nke ke ka ba lahla kapa ka ba nyonya hore ke ba felise, ho tlōla selekane sa ka le bona; etsoe ke ’na Jehova Molimo oa bona. 45 Molemong oa bona ke tla hopola selekane sa baholo-holo bao ke ba ntšitseng naheng ea Egepeta mahlong a lichaba, e le hore ke be Molimo oa bona. Ke ’na Jehova.’” 46 Ena ke melao ea tsamaiso le liqeto tsa boahloli le melao eo Jehova a e behileng pakeng tsa hae le bara ba Iseraele Thabeng ea Sinai ka Moshe.
27 Jehova a tsoela pele ho bua le Moshe, a re: 2 “Bua le bara ba Iseraele, u re ho bona, ‘Haeba motho a etsa boitlamo bo khethehileng ha a nehelana ka meea ho Jehova ho ea ka tefello e lekantsoeng, 3 ’me tefello e lekantsoeng e lokela ho ba ea e motona ea lilemo li mashome a mabeli ho isa ho ea lilemo li mashome a tšeletseng, joale tefello e lekantsoeng e tla ba lishekele tse mashome a mahlano tsa silevera ka shekele ea sebaka se halalelang. 4 Empa haeba ke e motšehali, joale tefello e lekantsoeng e be lishekele tse mashome a mararo. 5 Haeba lilemo ke ho tloha ka ea nang le tse hlano ho isa ho ea nang le tse mashome a mabeli, joale tefello e lekantsoeng ea e motona e be lishekele tse mashome a mabeli ’me bakeng sa e motšehali e be lishekele tse leshome. 6 Haeba ke ho tloha ka ea khoeli ho isa ho ea lilemo li hlano, joale tefello e lekantsoeng ea e motona e be lishekele tse hlano tsa silevera ’me bakeng sa e motšehali tefello e lekantsoeng e be lishekele tse tharo tsa silevera. 7 “‘Joale haeba lilemo ke ho tloha ka ea lilemo li mashome a tšeletseng ho ea holimo, haeba ke e motona, joale tefello e lekantsoeng e tla ba lishekele tse leshome le metso e mehlano ’me bakeng sa e motšehali e be lishekele tse leshome. 8 Empa haeba a futsanehile haholo bakeng sa tefello e lekantsoeng, joale a emise motho eo ka pel’a moprista, ’me moprista a etse tekanyetso bakeng sa hae. Ho ea ka seo ea itlamileng a ka se khonang, moprista o tla mo behela tekanyetso. 9 “‘Haeba e le phoofolo e kang eo motho a e hlahisang e le nyehelo ho Jehova, ntho e ’ngoe le e ’ngoe ho seo a se fang Jehova e tla ba ntho e halalelang. 10 A ke ke a beha ho hong bakeng sa eona, ’me a ke ke a fapanyetsana ka eona ka e ntle bakeng sa e mpe kapa e mpe bakeng sa e ntle. Empa haeba a e fapanyetsana ka phoofolo bakeng sa phoofolo, joale eona le seo e fapanyetsanoeng ka sona e tla ba ntho e halalelang. 11 Haeba e le phoofolo leha e le efe e sa hloekang eo a ke keng a e hlahisa e le nyehelo ho Jehova, joale a emise phoofolo ka pel’a moprista. 12 Moprista a etse tekanyetso holim ’a eona ebang e ntle kapa e mpe. Ho ea ka tefello e lekantsoeng ke moprista, kahoo e tla ba joalo. 13 Empa haeba a batla ho e rekolla, joale a fane ka karolo ea eona ea bohlano ho phaella cheleteng e lekantsoeng. 14 “‘Joale haeba motho a ka halaletsa ntlo ea hae e le ntho e halalelang ho Jehova, joale moprista a etse tekanyetso holim ’a eona ebang e ntle kapa e mpe. Ho ea ka tekanyetso eo moprista a e entseng ho eona, e tla lefelloa bokaalo. 15 Empa haeba ea halaletsang a batla ho rekolla ntlo ea hae, joale a fane ka karolo ea bohlano ea chelete ea tefello e lekantsoeng ho phaella ho eona; e tla ba ea hae. 16 “‘Haeba motho a ka halaletsa ho Jehova e ’ngoe ea tšimo eo a e ruileng, joale chelete e lekanngoe ho lekana peō ea eona: haeba e le homere ea peō ea harese, joale e tla ba lishekele tse mashome a mahlano tsa silevera. 17 Haeba a halaletsa tšimo ea hae ho tloha selemong sa Jubile ho ea pele, e lokela ho lefelloa ho ea ka tefello e lekantsoeng. 18 Haeba a halaletsa tšimo ea hae ka mor’a Jubile, joale moprista a lekanyetse tefello bakeng sa hae ka ho lekana le lilemo tse setseng ho fihlela selemong se tlang sa Jubile, ’me ho lokela hore ho fokotsoe tefello e lekantsoeng. 19 Empa haeba ea e halaletsang a rekolla tšimo, joale a fane ka karolo ea bohlano ea chelete ea tefello e lekantsoeng ho phaella ho eona, ’me e tla tiisoa hore e be ea hae. 20 Joale haeba a sa rekolle tšimo empa haeba tšimo e rekisetsoa motho e mong, e ke ke ea rekolloa hape. 21 Ha tšimo e lokoloha ka Jubile e tla ba ntho e halalelang ho Jehova, joaloka tšimo e nehetsoeng. E tla ba letlotlo la moprista. 22 “‘Haeba a halaletsa ho Jehova tšimo eo a e rekileng eo e seng karolo ea tšimo eo a e rekileng, 23 joale moprista a mo lekanyetse palo ea se lekantsoeng ho fihlela selemong sa Jubile, ’me a fane ka tefello e lekantsoeng letsatsing leo. Ke ntho e halalelang ho Jehova. 24 Ka selemo sa Jubile tšimo e tla khutlela ho eo a e rekileng ho eena, ho ea ruileng tšimo eo. 25 “‘Joale chelete e ’ngoe le e ’ngoe e lekanngoe ka shekele ea sebaka se halalelang. Shekele e tla ba ligera tse mashome a mabeli. 26 “‘Ke letsibolo feela har’a liphoofolo, le tsoetsoeng e le letsibolo ho Jehova, leo ho seng motho ea lokelang ho le halaletsa. Ebang ke poho kapa nku, ke la Jehova. 27 Haeba le le har’a liphoofolo tse sa hloekang ’me a le lopolla ho ea ka tefello e lekantsoeng, joale a fane ka karolo ea eona ea bohlano ho phaella ho eona. Empa haeba le sa rekolloe, joale le rekisoe ho ea ka tefello e lekantsoeng. 28 “‘Feela ho se ke ha e-ba le ntho ea mofuta leha e le ofe e nehetsoeng eo motho a ka e nehelang ho Jehova bakeng sa timetso ho sohle seo e leng sa hae, ebang e tsoa molokong oa batho kapa liphoofolong kapa tšimong eo a e ruileng, e ka rekisoang, ’me ha ho ntho ea mofuta leha e le ofe e nehetsoeng e ka rekolloang. Ke ntho e halalelang ka ho fetisisa ho Jehova. 29 Ha ho motho ea nehetsoeng eo mohlomong a nehetsoeng timetso har’a moloko oa batho ea ka lopolloang. Ruri o lokela ho bolaoa. 30 “‘Karolo e ’ngoe le e ’ngoe ea leshome ea naha, ho peō ea naha le litholoana tsa sefate, ke ea Jehova. Ke ntho e halalelang ho Jehova. 31 Haeba motho a batla ho rekolla leha e le efe ea karolo ea hae ea leshome, o lokela ho fana ka karolo ea eona ea bohlano ho phaella ho eona. 32 Ha e le karolo e ’ngoe le e ’ngoe ea leshome ea mohlape oa likhutšoane le mohlape oa liphoofolo tse khōlō, ntho e ’ngoe le e ’ngoe e fetang tlas’a molamu, hlooho ea leshome e lokela ho ba ntho e halalelang ho Jehova. 33 Ha aa lokela ho hlahloba hore na e ntle kapa e mpe, kapa hore a fapanyetsane ka eona. Empa haeba a ka fapanyetsana ka eona, joale eona le seo e fapanyetsanoang ka sona e lokela ho ba ntho e halalelang. E se ke ea rekolloa.’” 34 Tsena ke litaelo tseo Jehova a li fileng Moshe e le litaelo ho bara ba Iseraele Thabeng ea Sinai.
^ (Lev. 26:1-17) “‘Le se ke la iketsetsa melimo ea lefeela, ’me le se ke la ikemisetsa setšoantšo se betliloeng kapa tšiea e halalelang, ’me le se ke la emisa lejoe e le setšoantšo naheng ea lōna hore le le inamele; etsoe ke ’na Jehova Molimo oa lōna. 2 Le boloke lisabatha tsa ka ’me le be le tšabo e nang le tlhompho bakeng sa sehalalelo sa ka. Ke ’na Jehova. 3 “‘Haeba le tsoela pele ho tsamaea litaelong tsa ka tse hlomamisitsoeng ’me le boloka litaelo tsa ka ’me le li phetha, 4 ka sebele ke tla boela ke le fe lipula ka nako ea tsona e tšoanetseng, ’me naha e tla fana ka lihlahisoa tsa eona, ’me sefate sa naha se tla fana ka litholoana tsa sona. 5 Ka sebele ho pola ha lōna ho tla fihlelana le ho bokella morara ha lōna, ’me ho bokella morara ho tla fihlelana le ho jaloa ha peō; le tla ja bohobe ba lōna hore le khore ’me le lule le sireletsehile naheng ea lōna. 6 Ke tla tlisa khotso naheng, ’me le tla robala, ho se ea etsang hore le thothomele; ke tla felisa sebata se kotsi naheng, ’me sabole e ke ke ea feta naheng ea lōna. 7 Ka sebele le tla lelekisa lira tsa lōna, ’me li tla oa ka pel’a lōna ka sabole. 8 Ka sebele ba bahlano ba lōna ba tla lelekisa ba lekholo, ’me ba lekholo ba lōna ba tla lelekisa ba likete tse leshome, ’me lira tsa lōna li tla oa ka pel’a lōna ka sabole. 9 “‘Ke tla retelehela ho lōna ’me ke le atise ke le ngatafatse, ’me ke tla phetha selekane sa ka le lōna. 10 Ka sebele le tla ja tsa khale tsa selemo se fetileng, ’me le tla ntša tsa khale pele ho tse ncha. 11 Ka sebele ke tla beha tabernakele ea ka har’a lōna, ’me moea oa ka o ke ke oa le nyonya. 12 Ke tla tsamaea har’a lōna ke be Molimo oa lōna, ’me le tla ba sechaba sa ka. 13 Ke ’na Jehova Molimo oa lōna, ea le ntšitseng naheng ea Egepeta hore le se ke la sebeletsa le le makhoba a bona, ’me ka roba lijoko tsa lōna ’me ka le tsamaisa le otlolohile. 14 “‘Leha ho le joalo, haeba le sa ’mamele kapa le sa phethe litaelo tsena tsohle, 15 ’me haeba le tla lahla litaelo tsa ka tse hlomamisitsoeng, ’me haeba meea ea lōna e tla nyonya liqeto tsa ka tsa boahloli e le hore le se ke la phetha litaelo tsohle tsa ka, hoo le tlōlang selekane sa ka, 16 joale ’na ke tla le etsa se latelang, ’me e le kotlo ka sebele ke tla le tlisetsa pherekano le lefuba le feberu e chesang, tse etsang hore mahlo a felloe ke matla le tse etsang hore moea o tepelle. Le tla jalla peō ea lōna lefeela, etsoe ka sebele lira tsa lōna li tla e ja. 17 Ke tla le tjamela, ’me ka sebele le tla hlōloa ka pel’a lira tsa lōna; ba le hloileng ba tla le hatakela, ’me le tla baleha ho se ea le lelekisang.
^ ***sn pina 73 Le Ratane ka Matla Haholo ho Tloha Pelong***
Pina ea 73
Le Ratane ka Matla Haholo ho Tloha Pelong
(1 Petrose 1:22)
1. Rato le ke le tsoe pelong,
Oo ke mohloli oa lona;
Le re thusa ho utloana
Le Bakreste bohle.
Re tla tseba ho le bontša
Re be le pheo se setle,
Re etsise Molimo, Jah,
Re bontše lerato.
Ka mantsoe le liketso,
Re rateng le bafumanehi,
Re etse se molemo
Ha ho hlaha monyetla.
’Me re bontše ba bang tlhompho;
Re tla ameha ka bona.
Re se pepese liphoso
Tsa bara babo rōna,
Re sireletse bonngoe.
2. Ha re ena le lerato,
Re ke ke be ra khopeha;
Ruri re na le mabaka
A ho tšepa ba bang.
Re tšepahale ho bona;
’Me re ratane kamehla.
A re bokaneng ka thabo,
Re matlafatsane.
Tsatsi ka leng rea fosa;
’Me re bua re sa nahane.
Are bontšeng mosa ho
Ba ratoang ke Jehova.
Re be metsoalle ea ’nete,
Re matlafatse setsoalle.
’Me re tsejoe ka lerato,
Re tlotlise Molimo;
Re be re mo etsise.
(Sheba le 1 Pet. 2:17; 3:8; 4:8; 1 Joh. 3:11.)
^ ***cl maq. 99-104 “Le be Baetsisi ba Molimo” ha le Sebelisa Matla a Lōna***
Ka Lapeng
8 A re qaleng ka ho hlahloba ka lelapeng. Baefese 5:23 e re: “Monna ke hlooho ea mosali oa hae.” Monna o lokela ho sebelisa bolaoli boo a bo filoeng ke Molimo joang? Bibele e re banna ba lule le basali ba bona “ho ea ka tsebo, [ba] ba abela tlhompho joaloka sejana se fokolang haholo.” (1 Petrose 3:7) Lereho la Segerike le fetoletsoeng e le “tlhompho” le bolela “theko, ho ananela, . . . ho hlompha.” Libōpeho tse ling tsa lentsoe lena li fetoletsoe e le “limpho” le “bohlokoa.” (Liketso 28:10; 1 Petrose 2:7) Monna ea hlomphang mosali oa hae le ka mohla a ke ke a mo otla; hape a ke ke a mo theola seriti kapa a mo nyenyefatsa, a etsa hore a ikutloe e le ea se nang thuso. Ho e-na le hoo, oa hlokomela hore ke oa bohlokoa ’me o mo tšoara ka tlhompho. O bontša hore o mo nka e le oa bohlokoa ka mantsoe le liketso—ha ba le bang le ha ba le har’a batho. (Liproverbia 31:28) Monna ea joalo a ke ke a hapa lerato le tlhompho tsa mosali oa hae feela, empa habohlokoa le ho feta, o tla amoheloa ke Molimo.
9 Basali le bona ba na le matla a itseng ka lapeng. Bibele e bua ka basali ba tšabang Molimo, ba ileng ba susumelletsa banna ba bona ho etsa se molemo kapa ba ba thusa ho qoba ho etsa liqeto tse fosahetseng, empa ba ntse ba hlompha meeli e loketseng ea bohlooho. (Genese 21:9-12; 27:46–28:2) Mosali a ka ’na a ba bohlale ho feta monna oa hae, kapa a ka ’na a khona ho etsa lintho tse itseng tseo monna a sa li khoneng. Leha ho le joalo, o lokela ho ba le “tlhompho e tebileng” ho monna oa hae ’me a “ipehe tlas’a” hae “joalokaha [a] ipeha tlas’a Morena.” (Baefese 5:22, 33) Ho nahana ka ho khahlisa Molimo ho ka thusa mosali ho sebelisa bokhoni ba hae ho tšehetsa monna oa hae ho e-na le ho mo nyenyefatsa kapa ho leka ho mo laola. “Mosali [ea joalo] ea bohlale e le kannete” o tšoarisana le monna oa hae ho haheng lelapa. Ka tsela eo o boloka khotso le Molimo.—Liproverbia 14:1.
10 Batsoali le bona ba na le bolaoli boo ba bo filoeng ke Molimo. Bibele ea eletsa: “Bo-ntate, le se ke la halefisa bana ba lōna, empa le tsoele pele ho ba hōlisa ka taeo le kelello e laoloang ke Jehova.” (Baefese 6:4) Ka Bibeleng, lentsoe “taeo” le ka bolela “ho hōlisa, ho koetlisa, ho rupela.” Bana ba hloka taeo; e ba ba thabileng le ba atlehileng ha ba fuoa tataiso e hlakileng, ba beheloa meeli le litekanyetso tse tobileng. Bibele e amahanya taeo, kapa thupelo e joalo le lerato. (Liproverbia 13:24) Ka hona, le ka mohla “thupa ea taeo” ha ea lokela ho hlekefetsa—maikutlong kapa ’meleng. (Liproverbia 22:15; 29:15) Ho fana ka taeo ka tsela e sa tenyetseheng kapa e khahlapetsang e se nang boikutlo ba lerato ke ho sebelisa bolaoli ba botsoali hampe ’me ho ka sithabetsa ngoana moeeng. (Bakolose 3:21) Ka lehlakoreng le leng, ho fana ka taeo e itekanetseng e loketseng ho bontša bana hore batsoali ba bona baa ba rata le hore baa tsotella hore na e tla ba batho ba mofuta ofe.
11 Ho thoe’ng ka bana? Ba ka sebelisa matla a bona ka tsela e nepahetseng joang? Liproverbia 20:29 e re: “Botle ba bahlankana ke matla a bona.” Ka sebele ha ho tsela e ’ngoe e molemo eo bacha ba ka sebelisang matla a bona le mahlahahlaha a bona ka eona ho feta ho sebeletsa “’Mōpi oa [rōna] e Moholo.” (Moeklesia 12:1) Bana ba lokela ho hopola hore liketso tsa bona li ka ama tsela eo batsoali ba bona ba ikutloang ka eona. (Liproverbia 23:24, 25) Ha bana ba mamela batsoali ba bona ba tšabang Molimo ’me ba tsoela pele tseleng e lokileng, ba thabisa lipelo tsa batsoali ba bona. (Baefese 6:1) Boitšoaro bo joalo bo “khahlisa haholo Moreneng.”—Bakolose 3:20.
Ka Phuthehong
12 Jehova o behile balebeli ho etella pele ka phuthehong ea Bokreste. (Baheberu 13:17) Banna bana ba tšoanelehang ba lokela ho sebelisa bolaoli boo ba bo filoeng ke Molimo ho fana ka thuso e hlokahalang le ho tlatsetsa boiketlong ba mohlape. Na boemo ba bona bo fa baholo tokelo ea ho rena ka thata holim’a balumeli-’moho le bona? Le hanyenyane! Baholo ba lokela ho ba le pono e leka-lekaneng le e bontšang boikokobetso ka karolo eo ba e phethang ka phuthehong. (1 Petrose 5:2, 3) Bibele e re ho balebeli: “Le lise phutheho ea Molimo, eo a e rekileng ka mali a Mora oa hae.” (Liketso 20:28) Lena ke lona lebaka le ka sehloohong la ho tšoara setho ka seng sa mohlape ka bonolo.
13 Re ka ’na ra bapisa sena ka tsela ena. Motsoalle oa hlooho ea khomo o u kōpa hore u hlokomele thepa eo a tšabanang le eona. Ua tseba hore motsoalle oa hao o lefeletse thepa eo chelete e ngata. Na u ne u sa tl’o e tšoara ka hlokolosi le ka kelo-hloko e khōlō? Ka ho tšoanang, Molimo o file baholo boikarabelo ba ho hlokomela letlotlo la bohlokoa haholo: phutheho, eo litho tsa eona li tšoantšoang le linku. (Johanne 21:16, 17) Linku tsa Jehova ke tsa bohlokoa ho eena—ha e le hantle, ke tsa bohlokoa hoo a li rekileng ka mali a bohlokoa a Mora oa hae ea tsoetsoeng a ’notši, Jesu Kreste. Jehova o lefeletse linku tsa hae tefo e phahameng ka ho fetisisa. Baholo ba ikokobelitseng ba lula ba hopola sena ’me ba tšoara linku tsa Jehova tumellanong le seo.
‘Matla a Leleme’
14 Bibele e re: “Lefu le bophelo li matleng a leleme.” (Liproverbia 18:21) Ke ’nete hore leleme le ka baka tšenyo e khōlō. Ke mang ho rōna ea e-s’o ka a utloa bohloko bo hlabang ba polelo e sa nahaneleng kapa e bileng e nyenyefatsang? Empa leleme le boetse le na le matla a ho lokisa. Liproverbia 12:18 e re: “Maleme a ba bohlale ke pholiso.” E, mantsoe a khothatsang le a hahang a ka tšoana le ho silila pelo ka setlolo se thobang, se folisang. Nahana ka mehlala e seng mekae.
15 Bathesalonika ba Pele 5:14 ea phehella: “Le bue ka mokhoa o tšelisang le meea e tepeletseng maikutlo.” Ke ’nete hore ka linako tse ling esita le bahlanka ba tšepahalang ba Jehova ba ka ’na ba loantšana le ho tepella maikutlo. Re ka thusa batho ba joalo joang? Ba babatse ka tieo ka tsela e tobileng ho ba thusa hore ba bone hore ke ba bohlokoa mahlong a Jehova. Tšohla hammoho le bona litemana tse ipiletsang tsa Bibele tse bontšang hore Jehova o fela a tsotella a bile a rata ba “lipelo li robehileng” le “ba sithabetseng moeeng.” (Pesaleme ea 34:18) Ha re sebelisa matla a rōna a leleme ho tšelisa ba bang, re bontša hore re etsisa Molimo oa rōna ea nang le kutloelo-bohloko, “ea tšelisang ba tepeletseng maikutlo.”—2 Bakorinthe 7:6, New American Standard Bible.
16 Re ka boela ra sebelisa matla a rōna a leleme ho fa ba bang khothatso eo ba hlileng ba e hlokang. Na molumeli-’moho le rōna o hlokahaletsoe ke moratuoa? Mantsoe a kutloelo-bohloko a bontšang hore rea tsotella le hore re amehile a ka tšelisa motho ea saretsoeng. Na mora kapa morali oabo rōna ea seng a hōlile o ikutloa eka ha a hlokoe? Motho ea buang ka tsela e nahanelang a ka tiisetsa ba hōlileng hore ke ba bohlokoa le hore baa ananeloa. Na e mong o loantšana le bokuli bo itseng bo sa foleng? Ho mo bolella mantsoe a mosa ka fono kapa ka ho toba ho ka tlatsetsa haholo ho hlasimolleng mokuli eo. E tlameha ebe ’Mōpi oa rōna o thaba hakaakang ha re sebelisa matla a rōna a puo ho bua lintho tse “molemo bakeng sa ho haha”!—Baefese 4:29.
17 Ha ho tsela e ’ngoe ea bohlokoa eo re ka sebelisang matla a leleme ka eona ho feta ho bolella ba bang litaba tse molemo tsa ’Muso oa Molimo. Liproverbia 3:27 e re: “U se ke ua hana ka se molemo ho bao se ba lokelang, ha ho le matleng a letsoho la hao ho se etsa.” Re tlameha ho bolella ba bang litaba tse molemo tse pholosang bophelo. E ne e ke ke ea e-ba ho loketseng hore re ipolokele molaetsa o potlakileng oo Jehova a re fileng oona ka seatla se bulehileng hakana. (1 Bakorinthe 9:16, 22) Empa Jehova o lebeletse hore re kopanele mosebetsing oo ho isa bohōleng bofe?
^ ***rs leq. 367 ser. 2 Poloko***
Na 1 Ba-Korinthe 15:22 e paka hore qetellong ho tla bolokoa batho bohle? E re: “Joale ka ha bohle ba e-shoa ka Adama, bohle le joale ba tla boela ba phele ka Kreste.” Joalokaha ho bontšoa litemaneng tse potolohileng, seo ho buuoang ka sona mona ke tsoho. Ho tla tsosoa bo-mang? Bohle ba shoang ka lebaka la sebe sa Adama (bona temana ea 21) empa e se ba boetseng ba entse litlōlo tsa ka boomo tse ngotsoeng ho Ba-Heberu 10:26-29. Joalokaha Jesu a tsositsoe Hades (Lik. 2:31, NW), ka hona bohle ba Hades ba tla ‘phelisoa’ ka tsoho. (Tšen. 1:18; 20:13) Na baa bohle ba tla fumana poloko ea ka ho sa feleng? Ba tla buleheloa ke monyetla oo, empa hase bohle ba tla o sebelisa hamolemo, joalokaha ho bontšoa ho Johanne 5:28, 29, e bontšang hore ho ba bang phello etlaba “tsuo.”
^ ***sn pina 67 Rapelang Jehova Kamehla***
Pina ea 67
Rapelang Jehova Kamehla
(1 Bathesalonika 5:17)
1. A re rapeleng Jehova feela.
Re filoe tlotla ena ke eena.
Re mo tšepe joalo ka motsoalle,
Re itšetlehe ka eena feela.
Re rapele kamehla.
2. A re rapeleng Jehova, ’Mōpi,
Re kōpe hore a re tšoarele.
A re ipoleleng ho Molimo.
Oa re tseba hore re lerōle.
Re rapele kamehla.
3. A re rapeleng ha ho le thata.
Jehova, Ntate o tla re thusa.
O tla re hlokomela ka hohle;
Re se tšabe letho re mo tšepe.
Re rapele kamehla.
(Sheba le Mat. 6:9-13; 26:41; Luka 18:1.)
^ ***yb14 leq. 120 Beche e ne e le Phasepoto ea Bona***
SIERRA LEONE LE GUINEA
Beche e ne e le “Phasepoto” ea Bona
“KA 1987 batho ba fetang 1 000 ba ile ba ea Kopanong ea Setereke ea ‘Tšepa Jehova’ e neng e tšoaretsoe toropong ea Guékédou, Guinea. Kaha sebaka seo kopano e neng e tla tšoareloa ho sona se ne se le pel’a moeli oa Sierra Leone le Liberia, batho ba bangata ba tsoang linaheng tsena ba ile ba etsa qeto ea hore ba tla tloha malapeng a bona letsatsi le letsatsi. Leha ho le joalo, ba ne ba se na liphasepoto. Kahoo, barab’abo rōna ba ikarabellang ba ile ba buisana le ba boholong lelibohong ’me ba lumellana. Ho ne ho hlokahala ntho e le ’ngoe feela—beche! Ha mapolesa a sebetsang lelibohong a bona libeche tse tšehla a ne a re ba fete.”—Everett Berry, moromuoa oa mehleng.
[Setšoantšo se leqepheng la 120]
Barab’abo rōna ba ne ba ja hammoho kopanong ena
^ ***yb14 maq. 148-149 Re Ile ra Pholoha Tlhaselong ea Marabele***
Hamorao ofisiri ea marabele le banna ba hae ba bane ba ile ba hapa ntlo ea ka. Ba ile ba re ho se ke ha e-ba le moo re eang, kahoo, re ile ra tsoela pele re tšoara liboka kamehla le ho hlahloba temana ea letsatsi lapeng. Masole a mang a ile a re: “Le bala temana ea letsatsi. E tlameha ebe le Lipaki Tsa Jehova.” Ba ne ba sa thahaselle Bibele empa ba ne ba re hlompha.
Ka letsatsi le leng molaoli e moholo oa masole o ile a tla ho tla hlahloba masole a neng a lula lapeng ha ka. O ile a lumelisa Mor’abo rōna Babawo ka tlhompho eaba o mo tšoara ka letsoho. Molaoli eo o ile a kharumela masole a re: “Monna enoa ke mookameli oa ka le oa lōna. Haeba le ka mo ama feela kapa la ama ba nang le eena, le tla kena mathateng. Rea utloana?” Ba ile ba re: “E, monghali!” Molaoli eo o ile a re fa lengolo le laelang masole a Revolutionary United Front hore a se ke a re ntša kotsi kaha re batho ba nang le khotso.
Likhoeli tse ’maloa hamorao, lihlopha tsa marabele li ile tsa qala ho loantšana, kahoo re ile ra balehela naheng ea boahisani ea Liberia. Ha re le moo, sehlopha se seng sa marabele se ile sa batla ho re hlasela. Re ile ra re ho sona: “Re Lipaki Tsa Jehova.” Lesole le leng le ile la re: “Johanne 3:16 e re’ng?” Ha re mo phetela temana eo ka hlooho, o ile a re tlohela.
Hamorao, re ile ra kopana le molaoli e mong oa marabele ea ileng a re laela, ’na le Mor’abo rōna Babawo hore re tsamaee le eena. Re ne re tšohile ’me re bona hantle hore re tl’o bolaoa. Molaoli eo o ile a re bolella hore o ne a ithuta le Lipaki pele ntoa e qala. O ile a re fa chelete ’me a nka lengolo leo re neng re le tšoere eaba o le isa ho barab’abo rōna ba phuthehong e haufi. Nakoana ka mor’a moo, barab’abo rōna ba babeli ba ile ba tla le liphallelo ’me ba re isa sebakeng se sireletsehileng.
[Ntlha e Qolotsoeng e leqepheng la 149]
“Le bala temana ea letsatsi. E tlameha ebe le Lipaki Tsa Jehova”
^ ***sn pina 65 “Tsela ke Eona Ena”***
Pina ea 65
“Tsela ke Eona Ena”
(Esaia 30:20, 21)
1. Ho na le tsela
e ratehang ea khotso.
Re e rutiloe
kannete ke letlotlo.
Ke eona e
rutiloeng ke Jesu, ’Musi,
Ena ke tsela
ea khotso ke ea ’Mōpi.
(K’horase)
2. Ho na le tsela
e hlollang ea lerato.
Molimo o re
ke tsela ea kutloano.
Rato la hae
le mofuthu ke tširelo.
Ena ke tsela
ea lerato le tšepo.
(K’horase)
3. Ho na le tsela
e ntle e eang bophelong.
Re e tšepisoa
ke Jah ’me e molemo.
E isa khotsong,
leratong la sebele.
Ena ke tsela
ea bophelo ea ’nete.
(K’HORASE)
Tsela ke eo; Tsela ea bophelo.
Se kheloheng; Le e khomarele!
Molimo o re: ‘Tsela ke eo;
Le se hetle, Tseleng ea bophelo.’
(Sheba le Pes. 32:8; 139:24; Liprov. 6:23.)
^ (Num. 1:1-3:51) Eaba Jehova o bua le Moshe lefeelleng la Sinai, ka tenteng ea pokano, ka letsatsi la pele la khoeli ea bobeli selemong sa bobeli sa ha ba tsoa naheng ea Egepeta, o re: 2 “Balang phutheho eohle ea bara ba Iseraele ho ea ka malapa a bona, ho ea ka matlo a bo-ntat’a bona, ka palo ea mabitso a bona, bohle ba batona, hlooho ka ’ngoe ea bona, 3 ho tloha ka ba lilemo li mashome a mabeli ho ea holimo, e mong le e mong ea tsoelang lebothong la Iseraele. Le lokela ho ba ngolisa ho ea ka mabotho a bona, uena le Arone. 4 “Banna ba bang ba lokela ho ba le lōna, monna a le mong bakeng sa moloko o le mong; e mong le e mong ke hlooho ea ntlo ea bo-ntat’ae. 5 Ana ke mabitso a banna ba tla ema le lōna: Ho Rubene, Elizure mora oa Shedeure; 6 ho Simeone, Shelumiele mora oa Zurishadai; 7 ho Juda, Nashone mora oa Aminadabe; 8 ho Isakare, Nethaniele mora oa Zuare; 9 ho Zabulone, Eliabe mora oa Helone; 10 ho bara ba Josefa: ho Efraime, Elishama mora oa Amihude; ho Manase, Gamaliele mora oa Pedazure; 11 ho Benjamine, Abidane mora oa Gideoni; 12 ho Dane, Akiezere mora oa Amishadai; 13 ho Ashere, Pagiele mora oa Okrane; 14 ho Gade, Eliasafe mora oa Deuele; 15 ho Nefthali, Ahira mora oa Enane. 16 Bana ke ba bitsitsoeng ho phutheho, marenana a meloko ea bo-ntat’a bona. Ke lihlooho tsa ba likete ba Iseraele.” 17 Kahoo Moshe le Arone ba nka banna bana ba neng ba khethiloe ka mabitso. 18 Eaba ba bokella phutheho eohle ka letsatsi la pele la khoeli ea bobeli, e le hore ho amoheloe lesika la bona mabapi le malapa a bona matlong a bo-ntat’a bona, ka ho baloa ha mabitso, ho tloha ka ba lilemo li mashome a mabeli ho ea holimo, hlooho ka ’ngoe ea bona, 19 feela joalokaha Jehova a ne a laetse Moshe; eaba o ba ngolisa lefeelleng la Sinai. 20 Bara ba Rubene, letsibolo la Iseraele, tsoalo ea bona ho ea ka malapa a bona matlong a bo-ntat’a bona, ea e-ba ka palo ea mabitso, hlooho ka ’ngoe ea bona, bohle ba batona ho tloha ka ba lilemo li mashome a mabeli ho ea holimo, e mong le e mong ea tsoelang lebothong, 21 ba ngolisitsoeng molokong oa Rubene, ba ne ba le likete tse mashome a mane a metso e tšeletseng le makholo a mahlano. 22 Ho bara ba Simeone, tsoalo ea bona ho ea ka malapa a bona matlong a bo-ntat’a bona, ba hae ba ngolisitsoeng ka palo ea mabitso, hlooho ka ’ngoe ea bona, bohle ba batona ho tloha ka ba lilemo li mashome a mabeli ho ea holimo, e mong le e mong ea tsoelang lebothong, 23 ba ngolisitsoeng molokong oa Simeone ba ne ba le likete tse mashome a mahlano a metso e robong le makholo a mararo. 24 Ho bara ba Gade, tsoalo ea bona ho ea ka malapa a bona matlong a bo-ntat’a bona ho ea ka palo ea mabitso ho tloha ka ba lilemo li mashome a mabeli ho ea holimo, e mong le e mong ea tsoelang lebothong, 25 ba ngolisitsoeng molokong oa Gade ba ne ba le likete tse mashome a mane a metso e mehlano le makholo a tšeletseng le mashome a mahlano. 26 Ho bara ba Juda, tsoalo ea bona ho ea ka malapa a bona matlong a bo-ntat’a bona ho ea ka palo ea mabitso ho tloha ka ba lilemo li mashome a mabeli ho ea holimo, e mong le e mong ea tsoelang lebothong, 27 ba ngolisitsoeng molokong oa Juda ba ne ba le likete tse mashome a supileng a metso e mene le makholo a tšeletseng. 28 Ho bara ba Isakare, tsoalo ea bona ho ea ka malapa a bona matlong a bo-ntat’a bona ho ea ka palo ea mabitso ho tloha ka ba lilemo li mashome a mabeli ho ea holimo, e mong le e mong ea tsoelang lebothong, 29 ba ngolisitsoeng molokong oa Isakare ba ne ba le likete tse mashome a mahlano a metso e mene le makholo a mane. 30 Ho bara ba Zabulone, tsoalo ea bona ho ea ka malapa a bona matlong a bo-ntat’a bona ho ea ka palo ea mabitso ho tloha ka ba lilemo li mashome a mabeli ho ea holimo, e mong le e mong ea tsoelang lebothong, 31 ba ngolisitsoeng molokong oa Zabulone ba ne ba le likete tse mashome a mahlano a metso e supileng le makholo a mane. 32 Ho bara ba Josefa: ho bara ba Efraime, tsoalo ea bona ho ea ka malapa a bona matlong a bo-ntat’a bona ho ea ka palo ea mabitso ho tloha ka ba lilemo li mashome a mabeli ho ea holimo, e mong le e mong ea tsoelang lebothong, 33 ba ngolisitsoeng molokong oa Efraime ba ne ba le likete tse mashome a mane le makholo a mahlano. 34 Ho bara ba Manase, tsoalo ea bona ho ea ka malapa a bona matlong a bo-ntat’a bona ho ea ka palo ea mabitso ho tloha ka ba lilemo li mashome a mabeli ho ea holimo, e mong le e mong ea tsoelang lebothong, 35 ba ngolisitsoeng molokong oa Manase ba ne ba le likete tse mashome a mararo a metso e ’meli le makholo a mabeli. 36 Ho bara ba Benjamine, tsoalo ea bona ho ea ka malapa a bona matlong a bo-ntat’a bona ho ea ka palo ea mabitso ho tloha ka ba lilemo li mashome a mabeli ho ea holimo, e mong le e mong ea tsoelang lebothong, 37 ba ngolisitsoeng molokong oa Benjamine ba ne ba le likete tse mashome a mararo a metso e mehlano le makholo a mane. 38 Ho bara ba Dane, tsoalo ea bona ho ea ka malapa a bona matlong a bo-ntat’a bona ho ea ka palo ea mabitso ho tloha ka ba lilemo li mashome a mabeli ho ea holimo, e mong le e mong ea tsoelang lebothong, 39 ba ngolisitsoeng molokong oa Dane ba ne ba le likete tse mashome a tšeletseng a metso e ’meli le makholo a supileng. 40 Ho bara ba Ashere, tsoalo ea bona ho ea ka malapa a bona matlong a bo-ntat’a bona ho ea ka palo ea mabitso ho tloha ka ba lilemo li mashome a mabeli ho ea holimo, e mong le e mong ea tsoelang lebothong, 41 ba ngolisitsoeng molokong oa Ashere ba ne ba le likete tse mashome a mane a motso o mong le makholo a mahlano. 42 Ho bara ba Nefthali, tsoalo ea bona ho ea ka malapa a bona matlong a bo-ntat’a bona ho ea ka palo ea mabitso ho tloha ka ba lilemo li mashome a mabeli ho ea holimo, e mong le e mong ea tsoelang lebothong, 43 ba ngolisitsoeng molokong oa Nefthali ba ne ba le likete tse mashome a mahlano a metso e meraro le makholo a mane. 44 Bana ke ba ileng ba ngolisoa, bao Moshe a ba ngolisitseng, hammoho le Arone le marenana a Iseraele, banna ba leshome le metso e ’meli. E mong le e mong o ne a emela ntlo ea bo-ntat’ae. 45 Bohle ba ngolisitsoeng ho bara ba Iseraele ho ea ka matlo a bo-ntat’a bona ho tloha ka ba lilemo li mashome a mabeli ho ea holimo, e mong le e mong ea tsoelang lebothong Iseraele, e bile, 46 e, bohle ba ngolisitsoeng ba bile likete tse makholo a tšeletseng a metso e meraro le makholo a mahlano le mashome a mahlano. 47 Leha ho le joalo, Balevi ho ea ka moloko oa bo-ntat’a bona ha baa ka ba ngolisoa hammoho le bona. 48 Ka lebaka leo Jehova a bua le Moshe, a re: 49 “Ke moloko oa Levi feela oo u ke keng ua o ngolisa, ’me u se ke ua o bala har’a bara ba Iseraele. 50 U khethe Balevi hore ba okamele tabernakele ea Bopaki le lisebelisoa tsohle tsa eona le ntho e ’ngoe le e ’ngoe ea eona. Ba tla jara tabernakele le lisebelisoa tsohle tsa eona, ’me ba tla sebeletsa ho eona; ’me ba hlome liahelo ho potoloha tabernakele. 51 Neng kapa neng ha tabernakele e tloha, Balevi ba lokela ho e theola; ha tabernakele e hlomeloa liahelo, Balevi ba lokela ho e hloma; motho leha e le ofe osele ea atamelang o lokela ho bolaoa. 52 “Bara ba Iseraele ba hlome liahelo e mong le e mong sehlopheng sa habo, ’me motho e mong le e mong a be sehlopheng sa habo sa meloko e meraro ka mabotho a bona. 53 Balevi ba lokela ho hloma liahelo ho potoloha tabernakele ea Bopaki, hore ho se ke ha tsoha khalefo khahlanong le phutheho ea bara ba Iseraele; ’me Balevi ba boloke tšebeletso e loketseng tabernakele ea Bopaki.” 54 Bara ba Iseraele ba etsa tumellanong le sohle seo Jehova a neng a se laetse Moshe. Ba fela ba etsa joalo.
2 Joale Jehova a bua le Moshe le Arone, a re: 2 “Bara ba Iseraele ba lokela ho hloma liahelo, motho e mong le e mong sehlopheng sa habo sa meloko e meraro, ka lipontšo tsa matlo a bo-ntat’a bona. Ba lokela ho hloma liahelo hohle ka pel’a tente ea pokano. 3 “Ba hlomang liahelo ka nģ’a bochabela ho elella bochaba-tsatsi e tla ba sehlopha sa meloko e meraro liahelong tsa Juda ka mabotho a sona, ’me morenana oa bara ba Juda ke Nashone mora oa Aminadabe. 4 Lebotho la hae le ba ngolisitsoeng ho lona ke likete tse mashome a supileng a metso e mene le makholo a tšeletseng. 5 Ba hlomang liahelo haufi le eena e tla ba moloko oa Isakare, ’me morenana oa bara ba Isakare ke Nethaniele mora oa Zuare. 6 Lebotho la hae le ba hae ba ngolisitsoeng ke likete tse mashome a mahlano a metso e mene le makholo a mane. 7 Moloko oa Zabulone; morenana oa bara ba Zabulone ke Eliabe mora oa Helone. 8 Lebotho la hae le ba hae ba ngolisitsoeng ke likete tse mashome a mahlano a metso e supileng le makholo a mane. 9 “Bohle ba ngolisitsoeng liahelong tsa Juda ke likete tse lekholo le mashome a robeli a metso e tšeletseng le makholo a mane mabothong a bona. Ba lokela ho tloha e le ba pele. 10 “Sehlopha sa meloko e meraro liahelong tsa Rubene se tla ba ka nģ’a boroa ka mabotho a sona, ’me morenana oa bara ba Rubene ke Elizure mora oa Shedeure. 11 Lebotho la hae le ba hae ba ngolisitsoeng ke likete tse mashome a mane a metso e tšeletseng le makholo a mahlano. 12 Ba hlomang liahelo haufi le eena e tla ba moloko oa Simeone, ’me morenana oa bara ba Simeone ke Shelumiele mora oa Zurishadai. 13 Lebotho la hae le ba ngolisitsoeng ho lona ke likete tse mashome a mahlano a metso e robong le makholo a mararo. 14 Moloko oa Gade; morenana oa bara ba Gade ke Eliasafe mora oa Reuele. 15 Lebotho la hae le ba ngolisitsoeng ho lona ke likete tse mashome a mane a metso e mehlano le makholo a tšeletseng le mashome a mahlano. 16 “Bohle ba ngolisitsoeng liahelong tsa Rubene ke likete tse lekholo le mashome a mahlano a motso o mong le makholo a mane le mashome a mahlano mabothong a bona, ’me ba lokela ho tloha e le ba bobeli. 17 “Ha tente ea pokano e tloha, liahelo tsa Balevi li tla ba bohareng ba liahelo. “Feela joalokaha ba lokela ho hloma liahelo, ba lokela ho tloha joalo, e mong le e mong a le sebakeng sa hae, ho ea ka lihlopha tsa bona tsa meloko e meraro. 18 “Sehlopha sa meloko e meraro sa liahelo tsa Efraime ka mabotho a sona se tla ba ka nģ’a bophirimela, ’me morenana oa bara ba Efraime ke Elishama mora oa Amihude. 19 Lebotho la hae le ba ngolisitsoeng ho lona ke likete tse mashome a mane le makholo a mahlano. 20 Haufi le eena e tla ba moloko oa Manase, ’me morenana oa bara ba Manase ke Gamaliele mora oa Pedazure. 21 Lebotho la hae le ba ngolisitsoeng ho lona ke likete tse mashome a mararo a metso e ’meli le makholo a mabeli. 22 Moloko oa Benjamine; morenana oa bara ba Benjamine ke Abidane mora oa Gideoni. 23 Lebotho la hae le ba ngolisitsoeng ho lona ke likete tse mashome a mararo a metso e mehlano le makholo a mane. 24 “Bohle ba ngolisitsoeng liahelong tsa Efraime ke likete tse lekholo le metso e robeli le lekholo mabothong a bona, ’me ba lokela ho tloha e le ba boraro. 25 “Sehlopha sa meloko e meraro sa liahelo tsa Dane se tla ba ka nģ’a leboea ka mabotho a sona, ’me morenana oa bara ba Dane ke Akiezere mora oa Amishadai. 26 Lebotho la hae le ba ngolisitsoeng ho lona ke likete tse mashome a tšeletseng a metso e ’meli le makholo a supileng. 27 Ba hlomang liahelo haufi le eena e tla ba moloko oa Ashere, ’me morenana oa bara ba Ashere ke Pagiele mora oa Okrane. 28 Lebotho la hae le ba ngolisitsoeng ho lona ke likete tse mashome a mane a motso o mong le makholo a mahlano. 29 Moloko oa Nefthali; morenana oa bara ba Nefthali ke Ahira mora oa Enane. 30 Lebotho la hae le ba ngolisitsoeng ho lona ke likete tse mashome a mahlano a metso e meraro le makholo a mane. 31 “Bohle ba ngolisitsoeng liahelong tsa Dane ke likete tse lekholo le mashome a mahlano a metso e supileng le makholo a tšeletseng. Ba lokela ho tloha e le ba ho qetela—ho ea ka lihlopha tsa bona tsa meloko e meraro.” 32 Bana ke ba neng ba ngolisitsoe ho bara ba Iseraele ho ea ka matlo a bo-ntat’a bona; bohle ba ngolisitsoeng ba lihlopha tse mabothong a bona ba ne ba le likete tse makholo a tšeletseng a metso e meraro le makholo a mahlano le mashome a mahlano. 33 Empa Balevi ha baa ka ba ngolisoa har’a bara ba Iseraele, feela joalokaha Jehova a ne a laetse Moshe. 34 Bara ba Iseraele ba etsa ho ea ka sohle seo Jehova a neng a se laetse Moshe. Ke tsela eo ka eona ba ileng ba hloma liahelo lihlopheng tsa bona tsa meloko e meraro, ’me ke tsela eo ba ileng ba tloha ka eona, e mong le e mong ka malapa a habo mabapi le matlo a bo-ntat’a bona.
3 Joale ena ke meloko ea Arone le Moshe letsatsing leo ka lona Jehova a buileng le Moshe Thabeng ea Sinai. 2 Ana ke mabitso a bara ba Arone: letsibolo Nadabe le Abihu, Eleazare le Ithamare. 3 Ana ke mabitso a bara ba Arone, baprista ba tlotsitsoeng bao matsoho a bona a neng a tlatsitsoe matla hore ba sebetse e le baprista. 4 Leha ho le joalo, Nadabe le Abihu ba ile ba shoa ka pel’a Jehova ha ba ne ba nyehela mollo oo e seng oa molao ka pel’a Jehova lefeelleng la Sinai; ha baa ka ba e-ba le bara. Empa Eleazare le Ithamare ba tsoela pele ho sebetsa e le baprista hammoho le ntat’a bona Arone. 5 Jehova a bua le Moshe, a re: 6 “Atametsa moloko oa Levi, ’me u o emise ka pel’a moprista Arone, ’me o mo sebeletse. 7 O boloke mosebetsi oa oona ho eena le mosebetsi oa oona ho phutheho eohle ka pel’a tente ea pokano ka ho phetha tšebeletso ea tabernakele. 8 O hlokomele lisebelisoa tsohle tsa tente ea pokano, esita le tlamo ea bara ba Iseraele ka ho phetha tšebeletso ea tabernakele. 9 U fane ka Balevi ho Arone le bara ba hae. Ke ba fanoeng, bao a ba filoeng ho bara ba Iseraele. 10 U lokela ho beha Arone le bara ba hae, ’me ba hlokomele boprista ba bona; motho leha e le ofe osele ea atamelang o lokela ho bolaoa.” 11 Jehova a tsoela pele ho bua le Moshe, a re: 12 “Ha e le ’na, bona! ke nka Balevi har’a bara ba Iseraele sebakeng sa matsibolo ’ohle a bulang pōpelo a bara ba Iseraele; ’me Balevi e tla ba ba ka. 13 Etsoe letsibolo le leng le le leng ke la ka. Ka letsatsi leo ka lona ke neng ke otla letsibolo le leng le le leng naheng ea Egepeta ke ile ka halaletsa letsibolo le leng le le leng la Iseraele bakeng sa ka ho tloha ho motho ho ea ho phoofolo. E tla ba a ka. Ke ’na Jehova.” 14 Jehova a bua ka ho eketsehileng le Moshe lefeelleng la Sinai, a re: 15 “Ngolisa bara ba Levi ho ea ka matlo a bo-ntat’a bona ka malapa a bona. U lokela ho ngolisa e mong le e mong e motona ho tloha ka ea nang le khoeli ho ea holimo.” 16 Moshe a qala ho ba ngolisa ka taelo ea Jehova, feela joalokaha a ne a laetsoe. 17 Bana e bile bara ba Levi ka mabitso a bona: Gershone le Kohathe le Merari. 18 Joale ana ke mabitso a bara ba Gershone ka malapa a bona: Libni le Shimei. 19 Bara ba Kohathe ka malapa a bona e ne e le Amrame le Izehare, Hebrone le Uziele. 20 Bara ba Merari ka malapa a bona e ne e le Maheli le Mushi. Ana e ne e le malapa a Balevi ho ea ka matlo a bo-ntat’a bona. 21 Ho Gershone ho ne ho e-na le lelapa la Balibni le lelapa la Bashimei. Ana e ne e le malapa a Bagershone. 22 Ba ngolisitsoeng ba bona ba ne ba ngolisitsoe ho ea ka palo ea bohle ba batona ho tloha ka ba nang le khoeli ho ea holimo. Ba ngolisitsoeng ba bona ba ne ba le likete tse supileng le makholo a mahlano. 23 Malapa a Bagershone a ne a le ka mor’a tabernakele. A ne a hlomme liahelo ka nģ’a bophirimela. 24 Morenana oa lelapa la habo ntate bakeng sa Bagershone e ne e le Eliasafe mora oa Laele. 25 Mosebetsi oa bara ba Gershone ka tenteng ea pokano e ne e le tabernakele le tente, sekoahelo sa eona le lesira la monyako oa tente ea pokano, 26 le masela a lepeletseng a lebala le lesira la monyako oa lebala le potolohileng tabernakele le aletare, le lithapo tsa lona tsa tente, bakeng sa tšebeletso eohle ea lona. 27 Ho Kohathe ho ne ho e-na le lelapa la Baamrame le lelapa la Baizehare le lelapa la Bahebrone le lelapa la Bauziele. Ana e ne e le malapa a Bakohathe. 28 Palong ea bohle ba batona ho tloha ka ba nang le khoeli ho ea holimo ho ne ho e-na le ba likete tse robeli le makholo a tšeletseng, ba hlokometseng mosebetsi oa sebaka se halalelang. 29 Malapa a bara ba Kohathe a ne a hlomme liahelo ka lehlakoreng la tabernakele ka nģ’a boroa. 30 Morenana oa lelapa la habo ntate bakeng sa malapa a Bakohathe e ne e le Elizafane mora oa Uziele. 31 Mosebetsi oa bona e ne e le Areka le tafole le seluloana sa lebone le lialetare le lisebelisoa tsa sebaka se halalelang tseo ba neng ba tla sebeletsa ka tsona le lesira, le tšebeletso eohle ea eona. 32 Morenana oa marenana a Balevi e ne e le Eleazare mora oa moprista Arone, eo e neng e le molebeli oa ba hlokomelang mosebetsi oa sebaka se halalelang. 33 Ho Merari ho ne ho e-na le lelapa la Bamaheli le lelapa la Bamushi. Ana e ne e le malapa a Merari. 34 Ba ngolisitsoeng ba bona ho ea ka palo ea bohle ba batona ho tloha ka ba nang le khoeli ho ea holimo ba ne ba le likete tse tšeletseng le makholo a mabeli. 35 Morenana oa lelapa la habo ntate bakeng sa malapa a Merari e ne e le Zuriele mora oa Abikaile. Ba ne ba hlomme liahelo ka lehlakoreng la tabernakele ka nģ’a leboea. 36 Mosebetsi oa bara ba Merari e ne e le ho okamela liforeimi tsa tabernakele le maballo a eona le litšiea tsa eona le litšehetso tsa tsona tse sekoti le lisebelisoa tsohle tsa eona le tšebeletso eohle ea eona, 37 le litšiea tsa lebala ho potoloha le litšehetso tsa tsona tse sekoti le lithakhisa tsa tsona tsa tente le lithapo tsa tsona tsa tente. 38 Ba hlommeng liahelo ka pel’a tabernakele ka nģ’a bochabela, ka pel’a tente ea pokano ka nģ’a bochaba-tsatsi, e ne e le Moshe le Arone le bara ba hae, ba neng ba hlokomela mosebetsi oa sehalalelo, e le mosebetsi bakeng sa bara ba Iseraele. Motho leha e le ofe osele ea atamelang o ne a tla bolaoa. 39 Bohle ba ngolisitsoeng ho Balevi bao Moshe le Arone ba ileng ba ba ngolisa ka taelo ea Jehova ka malapa a bona, bohle ba batona ho tloha ka ba nang le khoeli ho ea holimo, ba ne ba le likete tse mashome a mabeli a metso e ’meli. 40 Joale Jehova a re ho Moshe: “Ngolisa matsibolo ’ohle a matona a bara ba Iseraele ho tloha ka ba nang le khoeli ho ea holimo, ’me u bale mabitso a bona. 41 U nkukele Balevi—ke ’na Jehova—sebakeng sa matsibolo ’ohle har’a bara ba Iseraele, le liphoofolo tse ruuoang tsa Balevi sebakeng sa matsibolo ’ohle har’a liphoofolo tse ruuoang tsa bara ba Iseraele.” 42 Moshe a ngolisa matsibolo ’ohle har’a bara ba Iseraele, feela joalokaha Jehova a ne a mo laetse. 43 Matsibolo ’ohle a ba batona ho ea ka palo ea mabitso ho tloha ka ba nang le khoeli ho ea holimo ho ba ngolisitsoeng ho bona ea e-ba likete tse mashome a mabeli a metso e ’meli le makholo a mabeli le mashome a supileng a metso e meraro. 44 Jehova a tsoela pele ho bua le Moshe, a re: 45 “Nka Balevi sebakeng sa matsibolo ’ohle har’a bara ba Iseraele, le liphoofolo tse ruuoang tsa Balevi sebakeng sa liphoofolo tsa bona tse ruuoang; ’me Balevi e tla ba ba ka. Ke ’na Jehova. 46 E le tefo ea thekollo ea ba makholo a mabeli le mashome a supileng a metso e meraro matsibolong a bara ba Iseraele, ba fetang palo ea Balevi, 47 u nke lishekele tse hlano bakeng sa motho ka mong. U lokela ho li nka shekeleng ea sebaka se halalelang. Shekele ke ligera tse mashome a mabeli. 48 U fe Arone le bara ba hae chelete e le tefo ea thekollo ea ba fetang palo ea bona.” 49 Kahoo Moshe a nka chelete ea tefo ea topollo ho ba neng ba feta palo ea tefo ea thekollo ea Balevi. 50 A nka chelete ho matsibolo a bara ba Iseraele, lishekele tse sekete le makholo a mararo le mashome a tšeletseng a metso e mehlano, shekeleng ea sebaka se halalelang. 51 Joale Moshe a fa Arone le bara ba hae chelete ea tefo ea thekollo ho ea ka taelo ea Jehova, feela joalokaha Jehova a ne a laetse Moshe.
^ (Num. 3:21-38) Ho Gershone ho ne ho e-na le lelapa la Balibni le lelapa la Bashimei. Ana e ne e le malapa a Bagershone. 22 Ba ngolisitsoeng ba bona ba ne ba ngolisitsoe ho ea ka palo ea bohle ba batona ho tloha ka ba nang le khoeli ho ea holimo. Ba ngolisitsoeng ba bona ba ne ba le likete tse supileng le makholo a mahlano. 23 Malapa a Bagershone a ne a le ka mor’a tabernakele. A ne a hlomme liahelo ka nģ’a bophirimela. 24 Morenana oa lelapa la habo ntate bakeng sa Bagershone e ne e le Eliasafe mora oa Laele. 25 Mosebetsi oa bara ba Gershone ka tenteng ea pokano e ne e le tabernakele le tente, sekoahelo sa eona le lesira la monyako oa tente ea pokano, 26 le masela a lepeletseng a lebala le lesira la monyako oa lebala le potolohileng tabernakele le aletare, le lithapo tsa lona tsa tente, bakeng sa tšebeletso eohle ea lona. 27 Ho Kohathe ho ne ho e-na le lelapa la Baamrame le lelapa la Baizehare le lelapa la Bahebrone le lelapa la Bauziele. Ana e ne e le malapa a Bakohathe. 28 Palong ea bohle ba batona ho tloha ka ba nang le khoeli ho ea holimo ho ne ho e-na le ba likete tse robeli le makholo a tšeletseng, ba hlokometseng mosebetsi oa sebaka se halalelang. 29 Malapa a bara ba Kohathe a ne a hlomme liahelo ka lehlakoreng la tabernakele ka nģ’a boroa. 30 Morenana oa lelapa la habo ntate bakeng sa malapa a Bakohathe e ne e le Elizafane mora oa Uziele. 31 Mosebetsi oa bona e ne e le Areka le tafole le seluloana sa lebone le lialetare le lisebelisoa tsa sebaka se halalelang tseo ba neng ba tla sebeletsa ka tsona le lesira, le tšebeletso eohle ea eona. 32 Morenana oa marenana a Balevi e ne e le Eleazare mora oa moprista Arone, eo e neng e le molebeli oa ba hlokomelang mosebetsi oa sebaka se halalelang. 33 Ho Merari ho ne ho e-na le lelapa la Bamaheli le lelapa la Bamushi. Ana e ne e le malapa a Merari. 34 Ba ngolisitsoeng ba bona ho ea ka palo ea bohle ba batona ho tloha ka ba nang le khoeli ho ea holimo ba ne ba le likete tse tšeletseng le makholo a mabeli. 35 Morenana oa lelapa la habo ntate bakeng sa malapa a Merari e ne e le Zuriele mora oa Abikaile. Ba ne ba hlomme liahelo ka lehlakoreng la tabernakele ka nģ’a leboea. 36 Mosebetsi oa bara ba Merari e ne e le ho okamela liforeimi tsa tabernakele le maballo a eona le litšiea tsa eona le litšehetso tsa tsona tse sekoti le lisebelisoa tsohle tsa eona le tšebeletso eohle ea eona, 37 le litšiea tsa lebala ho potoloha le litšehetso tsa tsona tse sekoti le lithakhisa tsa tsona tsa tente le lithapo tsa tsona tsa tente. 38 Ba hlommeng liahelo ka pel’a tabernakele ka nģ’a bochabela, ka pel’a tente ea pokano ka nģ’a bochaba-tsatsi, e ne e le Moshe le Arone le bara ba hae, ba neng ba hlokomela mosebetsi oa sehalalelo, e le mosebetsi bakeng sa bara ba Iseraele. Motho leha e le ofe osele ea atamelang o ne a tla bolaoa.
^ ***sn pina 58 Thapelo ea ka ea Boinehelo***
Pina ea 58
Thapelo ea ka ea Boinehelo
(Matheu 22:37)
1. Ke u fa pelo ea ka
E rate ’nete ea hao.
Ke tla u sebeletsa,
Ke sa itšiele letho.
2. Ke u fa maoto a ka;
A phethe taelo tsa hao.
Ke u fa lentsoe la ka,
Le’u binele thoriso.
3. Ke u fa phelo ba ka,
Ke etse thato ea hao.
Ke oa hao Moren’a ka,
’Me ke tla u khahlisa.
(Sheba le Pes. 40:8; Joh. 8:29; 2 Bakor. 10:5.)
^ ***cl maq. 104-106 “Le be Baetsisi ba Molimo” ha le Sebelisa Matla a Lōna***
Ho Sebeletsa Jehova ka ‘Matla a Rōna ’Ohle’
18 Lerato la rōna ho Jehova le re susumelletsa ho kopanela ka botlalo tšebeletsong ea Bokreste. Jehova o lebeletse’ng ho rōna ntlheng ee? O lebeletse ho hong hoo e mong le e mong oa rōna a ka fanang ka hona, ho sa tsotellehe hore na boemo ba rōna ke bofe bophelong: “Eng kapa eng eo le e etsang, le e sebetse ka moea oohle joalokaha eka le sebeletsa Jehova, eseng batho.” (Bakolose 3:23) Ha a bolela taelo e khōlō ka ho fetisisa, Jesu o ile a re: “U rate Jehova Molimo oa hao ka pelo ea hao eohle le ka moea oa hao oohle le ka kelello ea hao eohle le ka matla a hao ’ohle.” (Mareka 12:30) E, Jehova o lebeletse hore e mong le e mong oa rōna a mo rate le ho mo sebeletsa ka moea oohle.
19 Ho sebeletsa Molimo ka moea oohle ho bolela’ng? Moea o bolela motho ea feletseng, matla ’ohle a hae a ’mele le a kelello. Kaha moea o akarelletsa pelo, kelello le matla, ke hobane’ng ha likarolo tsee tse ling li boletsoe ho Mareka 12:30? Nahana ka mohlala ona. Mehleng ea Bibele, motho o ne a ka ’na a ithekisa (a rekisa moea oa hae) bokhobeng. Leha ho le joalo, lekhoba le ne le ka ’na la se ke la sebeletsa mong’a lona ka pelo eohle; le ne le ka ’na la se ke la sebelisa matla ’ohle a lona kapa kelello ea lona ka ho feletseng ho ntšetsa pele lithahasello tsa mong’a lona. (Bakolose 3:22) Kahoo, ho bonahala eka hore Jesu o ne a bua ka likarolo tsena tse ling ho hatisa hore ha rea lokela ho itšiela letho ha re sebeletsa Molimo. Ho sebeletsa Molimo ka moea oohle ho bolela ho itela, ho sebelisa matla a rōna le bonatla ba rōna tšebeletsong ea hae ka hohle kamoo re ka khonang kateng.
20 Na ho sebeletsa ka moea oohle ho bolela hore kaofela re tlameha ho sebelisa nako le matla a lekanang tšebeletsong? Eo ke ntho e ke keng ea khoneha, kaha maemo a batho le matla a bona aa fapana. Ka mohlala, mocha ea phelang hantle ’meleng le ea nang le mokoka a ka ’na a khona ho qeta nako e eketsehileng boboleling ho feta ea fokolloang ke matla ka lebaka la botsofali. Lesoha le se nang boikarabelo ba lelapa le ka ’na la khona ho etsa ho eketsehileng ho feta motho ea lokelang ho hlokomela lelapa. Haeba matla le maemo a rōna a re lumella ho etsa ho eketsehileng tšebeletsong, re lokela ho leboha seo hakaakang! Ke ’nete hore ha re batle hore le ka mohla re be le boikutlo ba ho tšoaea-tšoaea liphoso, ka ho ipapisa le ba bang ntlheng ena. (Baroma 14:10-12) Ho e-na le hoo, re batla ho sebelisa matla a rōna ho khothatsa ba bang.
21 Jehova o behile mohlala o phethahetseng ka ho sebelisa matla a hae ka tsela e nepahetseng. Re batla ho mo etsisa ka hohle kamoo re ka khonang kateng re le batho ba sa phethahalang. Re ka sebelisa matla a rōna ka tsela e nepahetseng ka hore re tšoare ba tlas’a bolaoli ba rōna ka tsela e nang le seriti. Ho feta moo, re batla ho etsa ka moea oohle mosebetsi oa boboleli o pholosang bophelo oo Jehova a re fileng oona. (Baroma 10:13, 14) Hopola hore Jehova oa thaba ha u fana ka sohle seo uena—moea oa hao—u ka khonang ho fana ka sona. Na pelo ea hao ha e u susumelletse ho batla ho etsa sohle seo u ka se khonang ho sebeletsa Molimo ea nang le kutloisiso le ea lerato joalo? Ha ho tsela e ’ngoe e molemo kapa eo e leng ea bohlokoa ho feta ena eo u ka sebelisang matla a hao ka eona.
^ ***cl khao. 10 “Le be Baetsisi ba Molimo” ha le Sebelisa Matla a Lōna***
Lipotso Tsa ho Thuisa
Liproverbia 3:9, 10 ‘Lintho tsa bohlokoa’ tseo re nang le tsona ke life, hona re ka li sebelisa joang ho hlompha Jehova?
Moeklesia 9:5-10 Ke hobane’ng ha hona joale u lokela ho sebelisa matla a hao ka tsela eo Molimo a tlang ho e amohela?
Liketso 8:9-24 Ho hlalosoa tšebeliso efe e mpe ea matla moo, hona re ka qoba ho oela phosong eo joang?
Liketso 20:29-38 Ba maemong a boikarabelo ka phuthehong ba ka ithuta eng mohlaleng oa Pauluse?
^ ***rs leq. 367 ser. 3 Poloko***
Ho thoe’ng ka litemana tse kang Tite 2:11, e buang ka ‘poloko ea batho bohle’? Litemana tse ling, tse kang Johanne 12:32, Ba-Roma 5:18, le 1 Timothea 2:3, 4, li fana ka maikutlo a tšoanang ho RS, KJ, NE, TEV, jj. Mantsoe a Segerike a ngotsoeng e le “bohle” le ‘e mong le e mong’ litemaneng tsena ke lentsoe pas ha le ngoloa ka libopeho lisele. Joalokaha ho bontšitsoe ho Expository Dictionary of New Testament Words ea Vine (London, 1962, Moq. I, leq. 46), pas e ka ’na ea boela ea bolela “mofuta o mong le o mong kapa tse sa tšoaneng.” Ka hona, litemaneng tse kaholimo, ho e-na le “bohle,” mantsoe “mofuta o mong le o mong oa” a ka ’na a sebelisoa; kapa “mefuta eohle ea,” joalokaha ho entsoe ho NW. Ke hofe ho nepahetseng—“bohle” kapa mohopolo o fetisoang ke “mefuta eohle ea”? Ebe joale ke phetolelo efe e lumellanang le Bibele ka kakaretso? Ho nepahetse ea bobeli. Nahana ka Liketso 10:34, 35; Tšenolo 7:9, 10; 2 Ba-Thessalonika 1:9. (Hlokomela: Bafetoleli ba bang le bona ba hlokomela kutloisiso ena ea lentsoe la Segerike, joalokaha ho bontšoa ke phetolelo ea lona ho Mattheu 5:11—“mefuta eohle ea,” RS, TEV; “mofuta o mong le o mong oa,” NE; “mokhoa ’ohle oa,” KJ.)
^ ***sn pina 89 Jehova o Ipiletsa ka Mofuthu: “Mora oa ka, Hlalefa”***
Pina ea 89
Jehova o Ipiletsa ka Mofuthu: “Mora oa ka, Hlalefa”
(Liproverbia 27:11)
1. Mocha ea ratehang,
mphe pelo ea hao hle!
Sera sa monyefoli se
tla bona he!
U inehetse ho ’na ka
ho feletseng;
Khantša leseli lefatšeng
’me u nkutloe.
(K’horase)
2. Mora le morali oa ka,
’nyakallise,
Ha u oa, ke tla
’ne ke u phahamise,
Ha ba sa mamele
ba u nyahamisa,
Thatohatsi ea ka,
ke tla u tšelisa.
(K’HORASE)
Ua rateha; u oa bo hlokoa.
Hlalefa, nthabise pelo;
U ntšebeletse ka ho rata,
Ikhethele ho nthorisa.
(Sheba le Deut. 6:5; Moek. 11:9; Esa. 41:13.)
^ ***sn pina 70 “Nepisisa Lintho Tsa Bohlokoa Haholo”***
Pina ea 70
“Nepisisa Lintho Tsa Bohlokoa Haholo”
(Bafilipi 1:10)
1. Re tšoanela ho ba le temoho,
Re tsebe ntho tsa ’nete,
Re tsebe ntho tsa bohlokoa tseo re lokelang ho li etsa!
Ratang toka;
Hloeang bobe.
Thabisang Jah,
Le fumane thabo ea sebele.
Le ithute
Ho etsa lintho tsa bohlokoa.
2. Re bolele taba tse molemo,
Re thuse ba kang linku,
Ho fumana tsela ea bophelo,
Le ho tlotlisa ’Mōpi.
Re boleleng Taba tsena.
’Me re bontše
Hore re rata baahelani,
Re ba rute Litaba
tsena tsa bohlokoa!
3. Ha re etsa lintho tsa bohlokoa,
Tumelo e tla tiea.
Re be le khotso e khaphatsehang
Tšepo e tla ba matla.
Re fumane Le metsoalle,
Re e rate
Ka lerato le matla la ’nete.
Tsena ruri,
Ke tsona lintho tsa bohlokoa!
(Sheba le Pes. 97:10; Mat. 22:37; Joh. 21:15-17; Lik. 10:42.)
^ (Num. 4:1-6:27) Joale Jehova a bua le Moshe le Arone, a re: 2 “Ho tla baloa bara ba Kohathe har’a bara ba Levi, ho ea ka malapa a bona ka matlung a bo-ntat’a bona, 3 ho tloha ka ba lilemo li mashome a mararo ho ea ho ba lilemo li mashome a mahlano, bohle ba eang sehlopheng sa tšebeletso ho etsa mosebetsi ka tenteng ea pokano. 4 “Ena ke tšebeletso ea bara ba Kohathe ka tenteng ea pokano. Ke ntho e halalelang ka ho fetisisa: 5 Arone le bara ba hae ba tla kena ha batho ba lulang liahelong ba tloha, ’me ba theole lesira le sireletsang ba koahele areka ea bopaki ka lona. 6 Ba behe sekoahelo sa matlalo a liqibi holim ’a eona ’me ka holimo ba ale lesela lohle le leputsoa ’me ba kenye lipalo tsa eona. 7 “Ba tla ala lesela le leputsoa holim ’a tafole ea bohobe ba pontšo, ’me holim ’a eona ba behe lijana le linoelo le likotlolo le lijeke tsa nyehelo ea seno; ’me bohobe ba kamehla bo lokela ho tsoela pele bo le holim ’a eona. 8 Ba ale lesela le ’mala o sekareleta oa kokase holim ’a tsona, ’me ba e koahele ka sekoahelo sa matlalo a liqibi ’me ba kenye lipalo tsa eona. 9 Ba nke lesela le leputsoa ’me ba koahele seluloana sa lebone sa leseli le mabone a sona le matlao a sona le lipane tsa sona tsa mollo le lijana tsohle tsa sona tsa oli eo ba sebeletsang ka eona ho sona kamehla. 10 Ba se behe hammoho le lisebelisoa tsohle tsa sona ka har’a sekoahelo sa matlalo a liqibi ’me ba se behe holim ’a palo. 11 Ba ale lesela le leputsoa holim ’a aletare ea khauta, ’me ba e koahele ka sekoahelo sa matlalo a liqibi ’me ba kenye lipalo tsa eona. 12 Ba nke lisebelisoa tsohle tsa bosebeletsi tseo ba sebeletsang ka tsona kamehla sebakeng se halalelang, ’me ba li behe ka har’a lesela le leputsoa ba li koahele ka sekoahelo sa matlalo a liqibi ebe ba li beha holim ’a palo. 13 “Ba tlose molora o mafura oa aletare ’me ba ale lesela la boea bo fetotsoeng ’mala hore bo be bopherese bo bofubelu holim ’a eona. 14 Holim ’a eona ba behe lisebelisoa tsohle tseo ba sebeletsang ho eona ka tsona kamehla, lipane tsa mollo, lifereko le likharafu le likotlolo, lisebelisoa tsohle tsa aletare; ’me holim ’a eona ba ale sekoahelo sa matlalo a liqibi ’me ba kenye lipalo tsa eona. 15 “Arone le bara ba hae ba qete ho koahela sebaka se halalelang le lisebelisoa tsohle tsa sebaka se halalelang ha batho ba lulang liahelong ba tloha, ka mor’a moo bara ba Kohathe ba tla kena ho tla li nka, empa ba se ke ba ama sebaka se halalelang e le hore ba se ke ba shoa. Lintho tsena ke mojaro oa bara ba Kohathe ka tenteng ea pokano. 16 “Eleazare mora oa moprista Arone e tla ba molebeli oa oli ea lebone le libano tse nkhang hamonate le nyehelo ea lijo-thollo ea kamehla le oli e tlotsang, e be molebeli oa tabernakele le sohle se ka ho eona, e leng, sebaka se halalelang le lisebelisoa tsa sona.” 17 Jehova a bua ka ho eketsehileng le Moshe le Arone, a re: 18 “Le se ke la lumella hore moloko oa malapa a Bakohathe o felisoe har’a Balevi. 19 Empa le ba etsetse sena hore ruri ba tsoele pele ba phela ’me ba se ke ba shoa ka lebaka la ho atamela ha bona lintho tse halalelang ka ho fetisisa. Arone le bara ba hae ba tla kena, ’me ba tla abela e mong le e mong tšebeletso ea hae le mojaro oa hae. 20 Ba se ke ba kena ho tla bona lintho tse halalelang leha e le ka motsotsoana, ’me kahoo ba shoa.” 21 Joale Jehova a bua le Moshe, a re: 22 “Ho tla baloa bara ba Gershone, e, bona ka matlo a bo-ntat’a bona ho ea ka malapa a bona. 23 U ba ngolise ho tloha ka ba lilemo li mashome a mararo ho ea ho ba lilemo li mashome a mahlano, bohle ba kenang sehlopheng sa tšebeletso hore ba sebeletse ka tenteng ea pokano. 24 Ena ke tšebeletso ea malapa a Bagershone mabapi le ho sebeletsa le mabapi le ho jara. 25 Ba jare masela a tente a tabernakele le tente ea pokano, sekoahelo sa eona le sekoahelo sa matlalo a liqibi se holim ’a eona, le lesira la monyako oa tente ea pokano, 26 le masela a lepeletseng a lebala le lesira la monyako la heke ea lebala le potolohileng tabernakele le aletare, le lithapo tsa tsona tsa tente le lisebelisoa tsohle tsa tsona tsa tšebeletso, le lintho tsohle tseo mosebetsi o etsoang ka tsona kamehla. Ba sebeletse joalo. 27 Tšebeletso eohle ea bara ba Bagershone e tla etsoa ka taelo ea Arone le bara ba hae mabapi le mejaro eohle ea bona le tšebeletso eohle ea bona, ’me le tla ba abela mejaro eohle ea bona ho ea ka mosebetsi oa bona. 28 Ena ke tšebeletso ea malapa a bara ba Bagershone ka tenteng ea pokano, ’me tšebeletso ea bona e tlamang e letsohong la Ithamare mora oa moprista Arone. 29 “Ha e le bara ba Merari, u tla ba ngolisa ka malapa a bona matlong a bo-ntat’a bona. 30 U tla ba ngolisa ho tloha ka ba lilemo li mashome a mararo ho ea ho ba lilemo li mashome a mahlano, bohle ba kenang sehlopheng sa tšebeletso ho sebeletsa tenteng ea pokano. 31 Ona ke mosebetsi oa bona, mojaro oa bona, ho ea ka tšebeletso eohle ea bona ka tenteng ea pokano: liforeimi tsa tabernakele le maballo a eona le litšiea tsa eona le litšehetso tsa tsona tse sekoti, 32 le litšiea tse potolohileng lebala le litšehetso tsa tsona tse sekoti le lithakhisa tsa tsona tsa tente le lithapo tsa tsona tsa tente hammoho le lisebelisoa tsohle tsa tsona le tšebeletso eohle ea tsona. U tla ba abela lisebelisoa tseo mosebetsi oa bona e leng ho li hlokomela e le mojaro oa bona, ho ea ka mabitso a bona. 33 Ena ke tšebeletso ea malapa a bara ba Merari ho ea ka tšebeletso eohle ea bona tenteng ea pokano, letsohong la Ithamare mora oa moprista Arone.” 34 Moshe le Arone le marenana a phutheho ba ngolisa bara ba Bakohathe ka malapa a bona le ka matlo a bo-ntat’a bona, 35 ho tloha ka ba lilemo li mashome a mararo ho ea ho ba lilemo li mashome a mahlano, bohle ba keneng sehlopheng sa tšebeletso bakeng sa tšebeletso tenteng ea pokano. 36 Ba ngolisitsoeng ho bona ka malapa a bona ea e-ba likete tse peli le makholo a supileng le mashome a mahlano. 37 Bana ke ba ngolisitsoeng ho malapa a Bakohathe, bohle ba sebeletsang tenteng ea pokano, bao Moshe le Arone ba ileng ba ba ngolisa ka taelo ea Jehova ka Moshe. 38 Ha e le ba ngolisitsoeng ho bara ba Gershone ka malapa a bona le ka matlo a bo-ntat’a bona, 39 ho tloha ka ba lilemo li mashome a mararo ho ea ho ba lilemo li mashome a mahlano, bohle ba keneng sehlopheng sa tšebeletso bakeng sa tšebeletso tenteng ea pokano, 40 ba ngolisitsoeng ho bona ka malapa a bona, ka matlo a bo-ntat’a bona, ea e-ba likete tse peli le makholo a tšeletseng le mashome a mararo. 41 Bana ke ba ngolisitsoeng ba malapa a bara ba Gershone, bohle ba sebeletsang tenteng ea pokano, bao Moshe le Arone ba ileng ba ba ngolisa ka taelo ea Jehova. 42 Ha e le ba ngolisitsoeng ba malapa a bara ba Merari ka malapa a bona, ka matlo a bo-ntat’a bona, 43 ho tloha ka ba lilemo li mashome a mararo ho ea ho ba lilemo li mashome a mahlano, bohle ba kenang sehlopheng sa tšebeletso bakeng sa tšebeletso tenteng ea pokano, 44 ba ngolisitsoeng ho bona ka malapa a bona ea e-ba likete tse tharo le makholo a mabeli. 45 Bana ke ba ngolisitsoeng ba malapa a bara ba Merari, bao Moshe le Arone ba ileng ba ba ngolisa ka taelo ea Jehova ka Moshe. 46 Bohle ba ngolisitsoeng bao Moshe le Arone le marenana a Iseraele ba ba ngolisitseng e le Balevi ka malapa a bona le ka matlo a bo-ntat’a bona, 47 ho tloha ka ba lilemo li mashome a mararo ho ea ho ba lilemo li mashome a mahlano, bohle ba etsang tšebeletso e boima le tšebeletso ea ho jara mejaro tenteng ea pokano, 48 ba ngolisitsoeng ho bona ea e-ba likete tse robeli le makholo a mahlano le mashome a robeli. 49 Ba ngolisoa ka taelo ea Jehova ka Moshe, e mong le e mong ho ea ka tšebeletso ea hae le ka mojaro oa hae; ’me ba ngolisoa feela joalokaha Jehova a ne a laetse Moshe.
5 Jehova a bua ka ho eketsehileng le Moshe, a re: 2 “Laela bara ba Iseraele hore ba ntšetse ka ntle ho liahelo motho e mong le e mong ea nang le lepera le e mong le e mong ea nang le mohlapo o lutlang le e mong le e mong ea sa hloekang ka lebaka la moea o shoeleng. 3 Ebang ke e motona kapa ke e motšehali le lokela ho mo ntšetsa ka ntle. Le lokela ho mo ntšetsa ka ntle ho liahelo, hore a se ke a silafatsa liahelo tsa bao ke lulang ka nakoana har’a bona.” 4 Bara ba Iseraele ba etsa joalo, ba mo ntšetsa ka ntle ho liahelo. Feela joalokaha Jehova a ne a buile le Moshe, kahoo bara ba Iseraele ba etsa joalo. 5 Jehova a tsoela pele ho bua le Moshe, a re: 6 “Bua le bara ba Iseraele, ‘Haeba monna kapa mosali, a etsa libe leha e le life ho libe tsohle tsa moloko oa batho ka ho etsa ketso ea ho se tšepahale khahlanong le Jehova, moea oo le oona o molato. 7 A bolele libe tseo a li entseng, ’me a khutlise se lekanang le molato oa hae se feletse, hape a se eketse ka karolo ea bohlano, ’me a se fe eo a mo foselitseng. 8 Empa haeba ea foselitsoeng a se na mong ka eena ea haufi eo ho ka khutlisetsoang se lekanang le molato ho eena, se lekanang le molato se khutlisetsoang ho Jehova ke sa moprista, ntle ho pheleu e koahelang libe eo a tla koahela libe tsa hae ka eona. 9 “‘Monehelo o mong le o mong oa lintho tsohle tse halalelang tsa bara ba Iseraele, tseo ba tla li hlahisa ho moprista, e lokela ho ba oa hae. 10 Lintho tse halalelang tsa e mong le e mong li tla lula e le tsa hae. Eng kapa eng eo e mong le e mong a e fang moprista, e tla ba ea hae.’” 11 Jehova a tsoela pele ho bua le Moshe, a re: 12 “Bua le bara ba Iseraele, u re ho bona, ‘Haeba mosali oa monna leha e le ofe a kheloha ka hore a etse ketso ea ho se tšepahale ho eena, 13 ’me monna e mong a robala le eena ’me a ntša peō, ’me ho patiloe mahlong a monna oa hae ebile ho lutse ho patehile, ’me mosali a itšilafalitse empa ho se paki khahlanong le eena, ’me a sa tšoaroa; 14 moea oa poulelo o fetetse ho monna oa hae, a belaella botšepehi ba mosali oa hae, ’me a itšilafalitse, kapa moea oa poulelo o fetetse ho eena, ’me a belaelletse botšepehi ba mosali oa hae, empa ha e le hantle a sa ka a itšilafatsa; 15 joale monna eo a tlise mosali oa hae ho moprista ’me a mo tlise hammoho le nyehelo ea hae, karolo ea leshome ea efa ea phofo ea harese. A se ke a e tšela ka oli kapa a beha libano tse tšoeu holim ’a eona, hobane ke nyehelo ea lijo-thollo ea poulelo, nyehelo ea lijo-thollo ea sehopotso e hopotsang phoso. 16 “‘Moprista a mo tlise ka pele ’me a mo emise ka pel’a Jehova. 17 Moprista a nke metsi a halalelang ka sejaneng sa letsopa, ’me moprista o tla nka lerōle fatše tabernakeleng, ’me a le tšele ka har’a metsi. 18 Moprista a emise mosali eo ka pel’a Jehova ebe o hlantholla moriri oa hlooho ea mosali eo ’me a behe liatleng tsa hae nyehelo ea lijo-thollo ea sehopotso, ke hore, nyehelo ea lijo-thollo ea poulelo, ’me letsohong la moprista ho lokela hore ho be le metsi a babang a tlisang thohako. 19 “‘Moprista a mo hlapantše, a re ho mosali eo: “Haeba ha ho monna ea robetseng le uena ’me haeba ha u ntse u le tlas’a monna oa hao ha ua ka ua khelohela ho se hloekeng leha e le hofe, lokoloha liphellong tsa metsi ana a babang a tlisang thohako. 20 Empa haeba u khelohile ha u ntse u le tlas’a monna oa hao ’me haeba u itšilafalitse ’me monna e mong o u kentse mohlapo oa peō ea hae, ntle ho monna oa hao,—” 21 Joale moprista a hlapantše mosali eo ka kano e amang thohako, ’me moprista a re ho mosali: “E se eka Jehova a ka etsa hore u be thohako le kano har’a batho ba heno ka hore Jehova a etse hore serope sa hao se senyehe, le mpa ea hao e ruruhe. 22 Metsi ana a tlisang thohako a tla kena ka maleng a hao ho etsa hore mpa ea hao e ruruhe le serope sa hao se senyehe.” Mosali o tla re: “Amen! Amen!” 23 “‘Moprista a ngole lithohako tsena bukeng ’me a li hlakolele ka har’a metsi a babang. 24 A noese mosali metsi a babang a tlisang thohako, ’me metsi a tlisang thohako a tla kena ho eena e le ntho e babang. 25 Moprista a nke nyehelo ea lijo-thollo ea poulelo letsohong la mosali eo ’me a tsokele nyehelo ea lijo-thollo koana le koana ka pel’a Jehova, ’me a e atametse aletareng. 26 Moprista a qotse e ’ngoe ea nyehelo ea lijo-thollo e le khopotso ea eona ’me a etse hore e kubelle aletareng, ’me ka mor’a moo a noese mosali eo metsi. 27 Ha a mo noesitse metsi, haeba a itšilafalitse ka hore ebe o entse ketso ea ho se tšepahale ho monna oa hae, joale metsi a tlisang thohako a tla kena ho eena e le ntho e babang, ’me mpa ea hae e tla ruruha, le serope sa hae se senyehe, ’me mosali eo e tla ba thohako har’a batho ba habo. 28 Leha ho le joalo, haeba mosali eo a sa ka a itšilafatsa empa a hloekile, joale o tla lokoloha kotlong e joalo; ’me o tla imisoa ka peō. 29 “‘Ona ke molao oa poulelo, ha mosali a kheloha ha a le tlas’a monna oa hae, ’me a itšilafatsa, 30 kapa tabeng ea monna eo moea oa poulelo o ka fetelang ho eena, ’me a belaella mosali oa hae ka ho se tšepahale; o tla emisa mosali oa hae ka pel’a Jehova, ’me moprista a phethe molao ona oohle ho eena. 31 Monna o tla hloka molato, empa mosali eo o tla arabella phoso ea hae.’”
6 Jehova a bua ka ho eketsehileng le Moshe, a re: 2 “Bua le bara ba Iseraele u re ho bona, ‘Haeba monna kapa mosali a etsa boitlamo bo khethehileng ba ho phela joaloka Monazari oa Jehova, 3 o lokela ho qoba veine le joala bo tahang. Ha aa lokela ho noa asene ea veine kapa asene ea joala bo tahang, kapa ho noa seno leha e le sefe se entsoeng ka morara, leha e le ho ja morara ebang ke o mocha kapa o omisitsoeng. 4 Ka matsatsi ’ohle a Bonazari ba hae ha aa lokela ho ja ntho leha e le efe e entsoeng ka veine ea sefate sa morara, ho tloha ka morara o sa butsoang ho ea ho makhapetla. 5 “‘Lehare le se ke la feta hloohong ea hae ka matsatsi ’ohle a boitlamo ba hae ba Bonazari; ho fihlela ho phethahala matsatsi ao a khetheloang Jehova ka ’ona, o lokela ho halalela ka hore a tlohele moriri oa hlooho ea hae hore o hōle. 6 A se ke a atamela moea leha e le ofe o shoeleng ka matsatsi ’ohle a ho ipoloka ha hae a khethetsoe Jehova. 7 A se ke a itšilafatsa esita le ka ntat’ae kapa ’m ’ae kapa mor’abo kapa khaitseli ea hae ha ba shoa, hobane pontšo ea Bonazari ba hae ho Molimo oa hae e hloohong ea hae. 8 “‘Ka matsatsi ’ohle a Bonazari ba hae oa halalela ho Jehova. 9 Empa haeba leha e le ofe ea shoang a ka shoela haufi le eena ka tšohanyetso hoo a silafatsang hlooho ea Bonazari ba hae, joale a beole hlooho letsatsing la ho tiisa ho hloeka ha hae. O lokela ho e beola letsatsing la bosupa. 10 Letsatsing la borobeli o lokela ho tlisa maebana-khoroana a mabeli kapa maebana a mabeli ho moprista monyako oa tente ea pokano. 11 Moprista a nke le leng e le nyehelo ea sebe ’me le leng e le nyehelo ea secheso ’me a koahele libe tsa hae, kaha o entse sebe ka lebaka la moea o shoeleng. Joale a halaletse hlooho ea hae letsatsing leo. 12 O tla phela joaloka Monazari oa Jehova ka matsatsi a Bonazari ba hae, ’me a tlise pheleu e nyenyane e selemong sa eona sa pele e le nyehelo ea molato; matsatsi a pele a ke ke a baloa hobane o silafalitse Bonazari ba hae. 13 “‘Joale ona ke molao mabapi le Monazari: Letsatsing leo Bonazari ba hae bo phethahalang ka lona, o tla tlisoa monyako oa tente ea pokano. 14 A hlahise e le nyehelo ea hae ho Jehova pheleu e le ’ngoe e nyenyane e phetseng hantle e selemong sa eona sa pele e le nyehelo ea secheso le konyana e le ’ngoe e phetseng hantle e tšehali e selemong sa eona sa pele e le nyehelo ea sebe le pheleu e le ’ngoe e phetseng hantle e le sehlabelo se kopanetsoeng, 15 le baskete ea mahobe a sa lomosoang a lesoba hare a phofo e thumisehileng, a kolobisitsoeng ka oli, le liphaphatha tse sa lomosoang tse tlotsitsoeng ka oli, le nyehelo ea tsona ea lijo-thollo le linyehelo tsa tsona tsa seno. 16 Moprista a li hlahise ka pel’a Jehova ’me a fane ka nyehelo ea hae ea sebe le nyehelo ea hae ea secheso. 17 O tla fana ka pheleu e le sehlabelo se kopanetsoeng ho Jehova hammoho le baskete ea mahobe a sa lomosoang; ’me moprista o tla fana ka nyehelo ea eona ea lijo-thollo le nyehelo ea eona ea seno. 18 “‘Monazari a beolele hlooho ea Bonazari ba hae monyako oa tente ea pokano, ’me a nke moriri oa hlooho ea Bonazari ba hae a o behe mollong o tlas’a sehlabelo se kopanetsoeng. 19 Moprista a nke ka basketeng sephaka se phehiloeng sa pheleu le bohobe bo le bong bo sa lomosoang bo lesoba hare, le sephaphatha se le seng se sa lomosoang, ’me a li behe liatleng tsa Monazari ka mor’a hore a beole pontšo ea Bonazari ba hae. 20 Moprista a li tsokele koana le koana e le nyehelo e tsokoang ka pel’a Jehova. Ke ntho e halalelang bakeng sa moprista, hammoho le sefuba sa nyehelo e tsokoang le leoto la monehelo. ’Me ka mor’a moo Monazari a ka noa veine. 21 “‘Ona ke molao mabapi le Monazari ea itlamang—nyehelo ea hae ho Jehova ka Bonazari ba hae, ntle ho seo a ka se khonang. Ho ea ka boitlamo boo a ka bo etsang, o lokela ho etsa tjena ka lebaka la molao oa Bonazari ba hae.’” 22 Joale Jehova a bua le Moshe, a re: 23 “Bua le Arone le bara ba hae, u re, ‘Ena ke tsela eo le tla hlohonolofatsa bara ba Iseraele ka eona, le re ho bona: 24 “E se eka Jehova a ka le hlohonolofatsa ’me a le boloka. 25 E se eka Jehova a ka le khantšetsa sefahleho sa hae, ’me e se eka a ka le hauhela. 26 E se eka Jehova a ka phahamisetsa sefahleho sa hae ho lōna ’me a le abele khotso.”’ 27 Ba tla beha lebitso la ka ho bara ba Iseraele, e le hore ke ba hlohonolofatse.”
^ (Num. 4:17-33) Jehova a bua ka ho eketsehileng le Moshe le Arone, a re: 18 “Le se ke la lumella hore moloko oa malapa a Bakohathe o felisoe har’a Balevi. 19 Empa le ba etsetse sena hore ruri ba tsoele pele ba phela ’me ba se ke ba shoa ka lebaka la ho atamela ha bona lintho tse halalelang ka ho fetisisa. Arone le bara ba hae ba tla kena, ’me ba tla abela e mong le e mong tšebeletso ea hae le mojaro oa hae. 20 Ba se ke ba kena ho tla bona lintho tse halalelang leha e le ka motsotsoana, ’me kahoo ba shoa.” 21 Joale Jehova a bua le Moshe, a re: 22 “Ho tla baloa bara ba Gershone, e, bona ka matlo a bo-ntat’a bona ho ea ka malapa a bona. 23 U ba ngolise ho tloha ka ba lilemo li mashome a mararo ho ea ho ba lilemo li mashome a mahlano, bohle ba kenang sehlopheng sa tšebeletso hore ba sebeletse ka tenteng ea pokano. 24 Ena ke tšebeletso ea malapa a Bagershone mabapi le ho sebeletsa le mabapi le ho jara. 25 Ba jare masela a tente a tabernakele le tente ea pokano, sekoahelo sa eona le sekoahelo sa matlalo a liqibi se holim ’a eona, le lesira la monyako oa tente ea pokano, 26 le masela a lepeletseng a lebala le lesira la monyako la heke ea lebala le potolohileng tabernakele le aletare, le lithapo tsa tsona tsa tente le lisebelisoa tsohle tsa tsona tsa tšebeletso, le lintho tsohle tseo mosebetsi o etsoang ka tsona kamehla. Ba sebeletse joalo. 27 Tšebeletso eohle ea bara ba Bagershone e tla etsoa ka taelo ea Arone le bara ba hae mabapi le mejaro eohle ea bona le tšebeletso eohle ea bona, ’me le tla ba abela mejaro eohle ea bona ho ea ka mosebetsi oa bona. 28 Ena ke tšebeletso ea malapa a bara ba Bagershone ka tenteng ea pokano, ’me tšebeletso ea bona e tlamang e letsohong la Ithamare mora oa moprista Arone. 29 “Ha e le bara ba Merari, u tla ba ngolisa ka malapa a bona matlong a bo-ntat’a bona. 30 U tla ba ngolisa ho tloha ka ba lilemo li mashome a mararo ho ea ho ba lilemo li mashome a mahlano, bohle ba kenang sehlopheng sa tšebeletso ho sebeletsa tenteng ea pokano. 31 Ona ke mosebetsi oa bona, mojaro oa bona, ho ea ka tšebeletso eohle ea bona ka tenteng ea pokano: liforeimi tsa tabernakele le maballo a eona le litšiea tsa eona le litšehetso tsa tsona tse sekoti, 32 le litšiea tse potolohileng lebala le litšehetso tsa tsona tse sekoti le lithakhisa tsa tsona tsa tente le lithapo tsa tsona tsa tente hammoho le lisebelisoa tsohle tsa tsona le tšebeletso eohle ea tsona. U tla ba abela lisebelisoa tseo mosebetsi oa bona e leng ho li hlokomela e le mojaro oa bona, ho ea ka mabitso a bona. 33 Ena ke tšebeletso ea malapa a bara ba Merari ho ea ka tšebeletso eohle ea bona tenteng ea pokano, letsohong la Ithamare mora oa moprista Arone.”
^ ***sn pina 51 Re Khomarela Jehova***
Pina ea 51
Re Khomarela Jehova
(Joshua 23:8)
1. Rorisang Jehova ’Musi oa bokahohle.
O bontša ho loka litseleng tsohle tsa hae.
Li polelo tsohle tsa hae lia phetheha.
Re khomarela Jah re haufi le eena;
Re rua molemo tlas’a puso ea hae.
2. O busa ka ho loka hape le ka ’nete,
’Me terone ea hae e potiloe ke khanya.
Ba bonolo ba mamela memo ea hae.
Re khomarela Jah, ’Musi ea phahameng;
A re mo rapeleng ka mehla le mehla.
3. Le maholimo a ke ke a mo le kana.
Le mohanyetsi a ke ke a mo thibela.
O tla phetha litšepiso tsohle tsa hae.
Re khomarele Jah; Re etse thato’a hae,
Kamano ea rōna le eena e hōle.
(Sheba le Deut. 4:4; 30:20; 2 Mar. 18:6; Pes. 89:14.)
^ ***cl maq. 108-110 “Litsela Tsohle Tsa Hae ke Toka”***
E NE e le ho hloka toka ho feteletseng. Mohlankana e mong ea bohehang o ne a sa etsa tlōlo ea letho ea molao, leha ho le joalo o ile a iphumana a koaletsoe ka sekoting sa chankana, a qosoa ka bohata ka teko ea ho beta. Empa lena e ne e se lekhetlo la pele a tšoaroa ka ho hloka toka. Lilemo pejana, ha a le lilemo li 17, mohlankana enoa, Josefa, o ne a ile a tsuoa tlaase ke baholoane ba hae, ha sala hanyenyane feela hore ba mo bolaee. Ho tloha moo o ile a rekisoa bokhobeng naheng esele. Ha a le moo o ile a hana ho hoka-hokoa ke mosali oa mong’a hae. Mosali enoa ea hannoeng o ile a rera qoso ea bohata, e leng eona e ileng ea etsa hore a kenngoe litlamong. Ka masoabi, ho ne ho bonahala ho se ea buellang Josefa.
2 Leha ho le joalo, Molimo ea ‘ratang ho loka le toka’ o ne a ntse a shebile. (Pesaleme ea 33:5) Jehova o ile a nka khato ho lokisa ho hloka toka hoo, a tsamaisa litaba ka tsela eo ka eona qetellong Josefa a ileng a lokolloa. Ho feta moo, Josefa—ea neng a lahletsoe ka “sekoting sa chankana”—o ile a qetella a behiloe boemong bo phahameng ba boikarabelo le ba tlhompho e ikhethang. (Genese 40:15; 41:41-43; Pesaleme ea 105:17, 18) Qetellong, Josefa o ile a boleloa a se molato, ’me a sebelisa boemo ba hae bo phahameng ho ntšetsa pele morero oa Molimo.—Genese 45:5-8.
3 Na tlaleho e kang ee ha e re ame maikutlo? Ke mang ho rōna ea e-s’o ka a bona kapa a tšoaroa ka ho hloka toka? Ke ’nete hore kaofela ha rōna re batla ho tšoaroa ka tsela e nang le toka, e se nang leeme. Sena ha se makatse, kaha Jehova o re file litšobotsi tse bonahatsang botho ba hae, ’me toka ke e ’ngoe ea litšobotsi tsa hae tse ka sehloohong. (Genese 1:27) E le hore re tsebe Jehova hantle, re lokela ho utloisisa boikutlo ba hae ka toka. Ka tsela eo re ka ananela ka ho tebileng le ho feta litsela tsa hae tse babatsehang ’me ra susumelletseha ho mo atamela.
Toka ke Eng?
4 Hangata batho ba nka hore toka ke ho sebelisa melao ka tsela e se nang leeme feela. Buka ea Right and Reason—Ethics in Theory and Practice e bolela hore “toka e amahanngoa le molao, ho ba tlas’a tlamo e itseng, litokelo le boikarabelo, ’me e ahlola ka ho hloka leeme kapa ka ho tšoaneleha.” Leha ho le joalo, toka ea Jehova hase feela ho sebelisa melao e itseng e le ho phetha boikarabelo bo itseng kapa tlamo e itseng.
5 Ho pharalla le ho teba ha toka ea Jehova ho ka utloisisoa hamolemo ka ho hlahloba mantsoe a sebelisitsoeng ka Bibeleng a puo ea qalong. Ka Mangolong a Seheberu ho sebelisitsoe mantsoe a mararo a ka sehloohong. Lentsoe le atisang ho fetoleloa e le “toka” le ka ’na la fetoleloa hape e le “se nepahetseng.” (Genese 18:25) Mantsoe a mang a mabeli a atisa ho fetoleloa e le “ho loka.” Ka Mangolong a Segerike a Bakreste, lentsoe le fetoletsoeng e le “ho loka” le hlalosoa e le “tšobotsi ea ho nepahala kapa ho ba le toka.” Ka hona, ha e le hantle ha ho na phapang pakeng tsa ho loka le toka.—Amose 5:24.
6 Kahoo, ha Bibele e re Molimo o lokile, e re bolella hore o etsa se nepahetseng le se hlokang leeme le hore o etsa joalo a sa feto-fetohe, a se na leeme. (Baroma 2:11) Ha e le hantle, ke ho sa utloahaleng ho nahana hore a ka etsa ho hong ho fapaneng. Elihu ea tšepahalang o ile a re: “Ho ke ho be hōle le Molimo oa ’nete hore a sebetse bokhopo, le hore Ea Matla ’Ohle a sebetse ka mokhoa o hlokang toka!” (Jobo 34:10) Ha e le hantle, ho ke ke ha etsahala hore Jehova “a sebetse ka mokhoa o hlokang toka.” Hobane’ng? Ho na le mabaka a mabeli a bohlokoa.
7 Taba ea pele, oa halalela. Joalokaha re bone Khaolong ea 3, Jehova o hloekile hape o khabane ka ho ke keng ha lekanngoa. Ka hona, a ke ke a etsa ho sa lokang, kapa ho hlokang toka. Nahana hore na seo se bolela’ng. Ho halalela ha Ntate oa rōna oa leholimo ho re fa mabaka a matla a ho lumela hore le ka mohla a ke ke a tšoara bana ba hae hampe. Jesu o ne a kholisehile ka seo. Bosiung ba ho qetela ba bophelo ba hae lefatšeng, o ile a rapela: “Ntate ea halalelang, ba lebele [barutuoa] ka lebaka la lebitso la hao.” (Johanne 17:11) “Ntate ea halalelang”—e sebelisoa ha ho buuoa ka Jehova feela ka Mangolong. Sena se loketse, kaha ha ho ntate oa motho ea ka bapisoang le Eena ka khalalelo. Jesu o ne a lumela ka tieo hore barutuoa ba hae ba ne ba tla sireletseha tlas’a tlhokomelo ea Ntate ea hloekileng le ea se nang sekoli le ea arohileng ka ho feletseng sebeng sohle.—Matheu 23:9.
8 Taba ea bobeli, lerato le se nang boithati ke tšobotsi e ka sehloohong ea botho ba Molimo. Lerato leo le mo susumelletsa ho ba ea lokileng, kapa ea nang le toka litšebelisanong tsa hae le ba bang. Empa ho hloka toka ha mefuta-futa—ho akarelletsa lehloeo la morabe, khethollano le ho bontša leeme—hangata ho susumetsoa ke meharo le boithati, e leng tse hananang le lerato. Ha e bua ka Molimo ea lerato, Bibele ea re tiisetsa: “Jehova o lokile; o rata liketso tse lokileng.” (Pesaleme ea 11:7) Jehova o re ka eena: “’Na, Jehova, ke rata toka.” (Esaia 61:8) Na hase ho tšelisang ho tseba hore Molimo oa rōna oa thaba ha ho etsoa se nepahetseng, kapa se nang le toka?—Jeremia 9:24.
^ ***rs leq. 368 lir. 1-3 Poloko***
Na ho na le mangolo a bontšang ka tieo hore ba bang ba ke ke ba bolokoa ho hang?
2 Ba-Thess. 1:9: “Ba tla otloa ka tšenyeho e sa feleng, ba tlosoe pel’a Morena, le pel’a khanya ea matla a hae.” (Mongolo o tšekaletseng ke keketso.)
Tšen. 21:8: “Ha e le ba boi, le ba sa lumelang, le ba manyala, le babolai, le bafebi, le baloi, le ba rapelang melimo, le mahata kaofela, kabelo ea bona e ka letšeng le tukileng hampe la mollo le sebabole: hona ke lefu la bobeli.”
Matt. 7:13, 14: “Kenang ka monyako o patisaneng; hobane monyako oa timelo o hebehebe, le tsela e eang teng e phatlaletse, ’me ba kenang teng ba bangata. Hobane monyako oa bophelo o patisane, le tsela e eang teng e tšesane, ’me ba e fumanang ha ba bakae.”
^ ***sn pina 85 Moputso o Phethahetseng o Tsoang ho Jehova***
Pina ea 85
Moputso o Phethahetseng o Tsoang ho Jehova
(Matheu 19:29)
1. Jehova o bona ba tšepahalang
Ho eena ka pelo eohle.
Leha re nyefoloa ’me re hlorisoa,
Re ntse re mo sebeletsa.
Leha ba lelapa ba ka re lahla,
Jah o tla re hlokomela,
O tla re fa lelapa la Bokreste,
Le bophelo bo sa feleng.
(K’horase)
2. Ho na le ba lulang e le masoha.
Ebang ba ikhethetse seo,
Ba fumana molemo o moholo,
Ka hore ba batle ’Muso.
Leha ba khethile ho ba masoha,
Ba ka jeoa ke bolutu.
Rōna ba ka phuthehong ea Bokreste,
Re ba khothatseng haholo.
(K’HORASE)
Jehova, Ntate oa matšeliso;
Ha re tšepahala oa re putsa.
Jehova a re sireletse.
Jah oa tšepahala; o na le ’nete.
(Sheba le Baahl. 11:38-40; Ruthe 2:12; Mat. 19:12.)
^ ***sn pina 75 Mabaka a Rōna a ho Thaba***
Pina ea 75
Mabaka a Rōna a ho Thaba
(Matheu 5:12)
1. Mabaka a thabo’a mangata,
Re nyakaletse ka hohle.
Tse lakatsehang tsa lichaba
Li hlaha lefatšeng lohle.
Pelo tsa rōna li thabile,
Li bile li nyakaletse.
Re ithuta Lentsoe la ’Mōpi;
Joale re ba le tumelo.
Mabaka a thabo a matla,
Joaloka rato le tukang.
Leha re ena le mathata,
Jehova o tla re thusa.
(K’horase)
2. Re ananela pōpo ea hae,
Lefatše le maholimo.
Re nyakalla ha re li bona,
Re thoholetsa Molimo.
A re mo pakeleng ka tlhōlo,
Re phatlalatseng ka ’Muso.
Litaba tsa tsoalo ea oona,
A re li haseng ka thabo.
Joale nyakallo e haufi,
Tsatsi leo le atametse.
O tšepisa fatše le lecha,
Moo bohle re tla nyakalla.
(K’HORASE)
Jehova o re fa thabo,
Re thabela pōpo ea hae
Ea babatseha hape ea hlolla,
O khabane ’me o matla!
(Sheba le Deut. 16:15; Esa. 12:6; Joh. 15:11.)